**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 4 Ιουνίου 2021, ημέρα Παρασκευή και ώρα 10.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Κύρωση της από 30.5.2021 Πράξης Νομοθετικού Περιεχομένου “Θέσπιση, περιεχόμενο και διαδικασία έκδοσης  Ψηφιακού Πιστοποιητικού COVID-19” (Α΄87) και ειδικότερες εγγυήσεις για την προστασία των δεδομένων προσωπικού χαρακτήρα».

### Στη συνεδρίαση παρέστησαν ο Υφυπουργός Ψηφιακής Διακυβέρνησης, Γεώργιος Γεωργαντάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Δούνια Παναγιώτα (Νόνη), Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Κύρωση της από 30.5.2021 Πράξης Νομοθετικού Περιεχομένου “Θέσπιση, περιεχόμενο και διαδικασία έκδοσης  Ψηφιακού Πιστοποιητικού COVID-19” (Α΄87) και ειδικότερες εγγυήσεις για την προστασία των δεδομένων προσωπικού χαρακτήρα».

Πρόκειται για Κύρωση Πράξης Νομοθετικού Περιεχομένου και η επεξεργασία και η εξέτασή της θα ολοκληρωθεί σε μία συνεδρίαση.

Κυρίες και κύριοι συνάδελφοι, πριν καλέσω στο βήμα τους Εισηγητές και τους Ειδικούς Αγορητές των κομμάτων για να αναπτύξουν τις απόψεις τους για την Κύρωση, οφείλω να πω ότι από την Ελλάδα που για δεκαετίες κινούνταν με ρυθμούς αραμπά, περάσαμε στην εποχή του 5G και του ψηφιακού εκσυγχρονισμού του δημοσίου, που αποστολή του δεν είναι άλλη από την εξυπηρέτηση του πολίτη.

Η μετάβαση αυτή, κατά κοινή ομολογία, σε μεγάλο βαθμό, οφείλεται στην Πανδημία. Είναι ώριμο τέκνο της προσπάθειας αντιμετώπισής της και προσαρμογής της ζωής μας στις νέες ανάγκες που αυτή επέβαλε στην καθημερινότητά μας.

Αυτή η νέα εποχή έχει το βαθύ αποτύπωμα, τη σφραγίδα του Υπουργείου Ψηφιακής Διακυβέρνησης και θα ήταν μικρόψυχο να μην το αναγνωρίσουμε. Βεβαίως, θα μπορούσε να πει κανείς ότι αυτά που συντελούνται το τελευταίο διάστημα στον ψηφιακό εκσυγχρονισμό του κράτους ήταν αυτονόητη υποχρέωση. Ωστόσο όλοι «παροικούμε την Ιερουσαλήμ» και ξέρουμε ότι τα λόγια είναι εύκολα. Για να γίνουν, όμως, τα λόγια και οι εξαγγελίες πράξη, χρειάζεται η έμπνευση και η επιμονή όσων έχουν την ευθύνη.

Η ελληνική κοινωνία, έπειτα από μια μακρά περίοδο απογοητεύσεων, ματαιώσεων και αδιεξόδων, έχει δικαίωμα να ελπίζει ότι κάτι αλλάζει ότι μπορεί τα κακώς κείμενα και οι αναχρονισμοί να γίνουν παρελθόν ότι μπορεί η χώρα μας, που πολλάκις λοιδορήθηκε αδίκως, όχι μόνο να προλάβει το τρένο της προόδου, αλλά και να μπει στα πρώτα βαγόνια, να γίνει σημείο θετικής αναφοράς στην ευρωπαϊκή οικογένεια.

Αναμφίβολα, κυρίες και κύριοι συνάδελφοι, όλους αυτούς τους μήνες έγιναν τεράστια βήματα προς την κατεύθυνση της ψηφιοποίησης των συναλλαγών, της απλούστευσης των διαδικασιών, της εξάλειψης παρωχημένων γραφειοκρατικών εμποδίων και το ευχάριστο είναι ότι η κοινωνία ανταποκρίθηκε σε εκπληκτικό βαθμό, αγκάλιασε τις καινοτομίες, προσαρμόστηκε στο νέο ψηφιακό περιβάλλον, εξοικειώθηκε με τις νέες απαιτήσεις.

Πρόκειται για ένα πολύτιμο κέρδος της σοβαρής αυτής δοκιμασίας που περνούμε όλοι από τον Μάρτιο του 2020 και πάνω σε αυτό πρέπει να πορευθούμε, τόσο για τον εκσυγχρονισμό του κράτους και τη διευκόλυνση των σχέσεων των πολιτών με αυτό, όσο και για να βγούμε πιο γρήγορα από τις συνέπειες των μέτρων για τον περιορισμό της Πανδημίας.Νομίζω ότι αυτό εξυπηρετεί και η καινοτομία του Πιστοποιητικού για τον COVID-19, την επικύρωση του οποίου θα συζητήσουμε. Ένα διαβατήριο ελευθερίας για τους ευρωπαίους πολίτες που θα διευκολύνει την έλευση τουριστών, την οποία έχουμε ζωτική ανάγκη για την αναζωογόνηση της οικονομίας μας, που βρίσκεται σε ημικαταστολή εδώ και ενάμιση χρόνο. Ένα πιστοποιητικό με τις απαραίτητες εγγυήσεις προστασίας των προσωπικών δεδομένων, που θα διευκολύνει τις μετακινήσεις εντός της Ευρωπαϊκής Ένωσης και ταυτόχρονα θα αποτελέσει ένα επιπλέον κίνητρο για την διαδικασία του εμβολιασμού, παραμερίζοντας τις όποιες αμφιβολίες που μπορεί κάποιοι ακόμη να έχουν.

Ελπίζουμε και ευχόμαστε, όλοι, κύριε Υφυπουργέ, ότι αυτό το καλοκαίρι με το εμβολιαστικό πρόγραμμα που συνεχίζεται και περιλαμβάνει όλο και μεγαλύτερα τμήματα του πληθυσμού, με τα μέτρα που εξακολουθούμε να λαμβάνουμε και κυρίως με την ενσυναίσθηση της προσωπικής ευθύνης θα είναι η τελευταία ευθεία στην επιστροφή στην κανονικότητα. Τούτο το θέρος είθε να αποδειχθεί προάγγελος της πολυπόθητης ελευθερίας. Καλώ, λοιπόν, στο βήμα, τον Εισηγητή της Πλειοψηφίας, τον συνάδελφο βουλευτή Ευβοίας της Νέας Δημοκρατίας, τον κ. Αθανάσιο Ζεμπίλη. Κύριε Ζεμπίλη έχετε το λόγο για 12 λεπτά.

Κύριε Υφυπουργέ, δεν ρώτησα. Φαντάζομαι θα ολοκληρώσετε τη συζήτηση με τις τελικές παρατηρήσεις.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ακριβώς.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ελάτε, κύριε Ζεμπίλη.

**ΑΘΑΝΑΣΙΟΣ ΖΕΜΠΙΛΗΣ (Εισηγητής της Πλειοψηφίας):** Κύριε Υφυπουργέ, κυρίες και κύριοι συνάδελφοι, εισάγεται σήμερα για επεξεργασία, στην αρμόδια Επιτροπή της Βουλής, το σχέδιο νόμου του Υπουργείου Ψηφιακής Διακυβέρνησης με τίτλο: «Κύρωση της από 30.5.2021 Πράξης Νομοθετικού Περιεχομένου “Θέσπιση, περιεχόμενο και διαδικασία έκδοσης  Ψηφιακού Πιστοποιητικού COVID-19” (Α΄87) και ειδικότερες εγγυήσεις για την προστασία των δεδομένων προσωπικού χαρακτήρα». Με την προτεινόμενη νομοθετική ρύθμιση θεσπίζεται μια εμβληματική πρωτοβουλία του Έλληνα Πρωθυπουργού, Κυριάκου Μητσοτάκη, ο οποίος εργάστηκε προς την κατεύθυνση της δημιουργίας ενός ομοιόμορφου πλαισίου για την έκδοση του ενιαίου Ευρωπαϊκού Ψηφιακού Πιστοποιητικού που θα διευκολύνει τις μετακινήσεις των φυσικών προσώπων εντός της Ευρωπαϊκής Ένωσης και άλλων κρατών. Μιας Ευρωπαϊκής Ένωσης που όπως έδειξε και η πρόσφατη εμπειρία από την προμήθεια εμβολίων κινείται σαν ένα μεγάλο και δυσκίνητο καράβι που παίρνει καθυστερημένες αποφάσεις. Έτσι, ο Πρωθυπουργός, στοχεύοντας σε ένα ελεύθερο καλοκαίρι έσπευσε και, ήδη, από τις αρχές του 2021, έδωσε τις κατευθύνσεις και τις συντεταγμένες, ώστε το ευρωπαϊκό πηδάλιο να κινηθεί με ευελιξία και ταχύτητα.

Τελικά, η ελληνική πρόταση υιοθετήθηκε επίσημα κατά την έκτακτη σύνοδο του Ευρωπαϊκού Συμβουλίου, της 24ης και 25ης Μαΐου 2021, η οποία έθεσε και το στόχο για την ταχεία υλοποίηση του Ψηφιακού Πιστοποιητικού. Προς το σκοπό αυτό, να ανταποκριθεί, δηλαδή, η χώρα μας άμεσα στην εξαιρετικά επείγουσα και απρόβλεπτη ανάγκη επίτευξης του ενωσιακού στόχου, ειδικότερα ενόψει θέρους, εκδόθηκε νόμιμα η υπό κρίση Πράξη Νομοθετικού Περιεχομένου.

Κυρίες και κύριοι συνάδελφοι, πράγματι, όταν τον Ιανουάριο ακούστηκε για πρώτη φορά η πρόταση για το Πιστοποιητικό υπήρχαν σοβαρές επιφυλάξεις, εάν μπορούσε κάτι τέτοιο να υλοποιηθεί στη χώρα μας. Έτσι, αποτέλεσε ευχάριστη έκπληξη, ότι η Ελλάδα ήταν ανάμεσα στα πρώτα κράτη που έθεσαν σε λειτουργία τη σχετική πλατφόρμα και μάλιστα ένα μήνα πριν τον ευρωπαϊκό στόχο. Ωστόσο, για να φτάσουμε σε αυτό το επίτευγμα το κράτος έπρεπε να χτίσει, να δημιουργήσει το αναγκαίο υπόβαθρο, να αντιμετωπίσει την πανδημία ως ευκαιρία και να πραγματοποιήσει ένα μεγάλο άλμα σε ένα τομέα, που σημείωνε τραγικές επιδόσεις κατά το παρελθόν, σε αυτόν της ψηφιοποίησης.

Δεν υπάρχει αμφιβολία ότι η πανδημία λειτούργησε ως επιταχυντής. Για να γίνει, όμως, κατορθωτό αυτό προηγήθηκε μια συστηματική και εργώδης προσπάθεια. Έτσι, για πρώτη φορά, υπήρξαν για την Ελλάδα τόσο επαινετικά σχόλια στο εξωτερικό και στα διεθνή Μέσα Μαζικής Ενημέρωσης. Αναφέρθηκαν εκτενώς στο παράδειγμα της Ελλάδας και την ελληνική συνταγή επιτυχίας για την εμβολιαστική διαδικασία που εξελίσσεται με τον πλέον υποδειγματικό τρόπο. Έως σήμερα, έχουν πραγματοποιηθεί κοντά στα 6 εκατομμύρια εμβολιασμοί χωρίς ουρές, χωρίς καθυστερήσεις, χωρίς ταλαιπωρία, χωρίς το γνωστό μας μπάχαλο.

Πρόσφατα, δημοσιεύθηκε άρθρο σε έγκριτη γερμανική εφημερίδα με τον τίτλο «Καλύτερα τα καταφέρνει η Ελλάδα από τη Γερμανία», το οποίο αναφερόταν στο εγχείρημα του Ψηφιακού Πιστοποιητικού και αυτό είναι κάτι που το διαπιστώνουμε και οι ίδιοι. Η αναδρομική ισχύ της νομοθετικής πράξης μας δίνει σήμερα την ευχέρεια της γνώσης και της εμπειρίας του τρόπου με τον οποίο λειτουργεί η ειδική ηλεκτρονική πλατφόρμα, που τηρείται προς τον σκοπό αυτό στην ενιαία ψηφιακή πύλη της δημόσιας διοίκησης, όπως και της διαδικασίας έκδοσης του. Ήδη, έως σήμερα, έχουν εκδοθεί περίπου 160.000 πιστοποιητικά, εύκολα και γρήγορα μέσα από το gov.gr κατόπιν αίτησης των ενδιαφερομένων ως εκ τούτου δεν υφίσταται και η ανάγκη να υπεισέλθω σε περιττές τεχνικές λεπτομέρειες. Θα περιορισθώ να αναφέρω ότι με την προτεινόμενη ρύθμιση του άρθρου 1 του παρόντος, θεσπίζεται το αναγκαίο πλαίσιο για την έκδοση του Ψηφιακού Πιστοποιητικού Covid-19 και ειδικότερα ρυθμίζονται: ο τρόπος έκδοσης και η επαλήθευση της εγκυρότητας αυτού.

Στο πιστοποιητικό, που θα φέρει κωδικό QR και ηλεκτρονική υπογραφή, θα περιλαμβάνονται πληροφορίες και δεδομένα που σχετίζονται κατά περίπτωση με τις διενεργηθείσες συνεδρίες εμβολιασμού, τα αποτελέσματα των διαγνωστικών ελέγχων ή τη νόσηση του προσώπου. Τα στοιχεία αυτά θα αντλούνται μέσω διαλειτουργικότητας από τα αντίστοιχα μητρώα του δημόσιου τομέα. Για τον σκοπό αυτό η Ευρωπαϊκή Επιτροπή έχει δημιουργήσει μία πύλη μέσω της οποίας όλες οι υπογραφές των πιστοποιητικών θα μπορούν να επαληθευθούν σε όλη την Ευρωπαϊκή Ένωση. Τα προσωπικά δεδομένα του κατόχου του Ευρωπαϊκού Πιστοποιητικού Covid-19 δεν περνούν μέσω της πύλης αφού αυτό δεν είναι αναγκαίο για την επαλήθευση της ψηφιακής υπογραφής. Σύμφωνα μάλιστα με τις σχετικές ενωσιακές αποφάσεις και τις διμερείς συμφωνίες από 1η Ιουλίου το πιστοποιητικό θα ισχύει σε όλα τα κράτη μέλη της Ευρωπαϊκής Ένωσης και σε Ισλανδία, Νορβηγία και Λιχτενστάιν. Στο μεσοδιάστημα όσες χώρες προχωρούν στην υλοποίηση του μπορούν να το εφαρμόζουν για τις μεταξύ τους μετακινήσεις.

Ακολούθως, με την προτεινόμενη ρύθμιση του άρθρου 2, εξειδικεύεται το πλαίσιο για τη διασφάλιση της προστασίας των προσωπικών δεδομένων και καθορίζονται οι αρχές επεξεργασίας τους. Εδώ, πρέπει να επισημάνουμε ότι το Ευρωπαϊκό Πιστοποιητικό έχει θεσπισθεί, όπως κάθε ενωσιακή πράξη, σύμφωνα με τις διατάξεις του Γενικού Κανονισμού για τα Προσωπικά Δεδομένα, του γνωστού GDPR. Επιπλέον, το πιστοποιητικό περιέχει ένα περιορισμένο σύνολο απαραίτητων πληροφοριών που σημαίνει ότι τηρείται η αρχή της αναλογικότητας ως προς το είδος των δεδομένων και την έκταση της συλλογής. Κατά τον τρόπο αυτό σταθμίζονται ακριβοδίκαια τα έννομα αγαθά της ιδιωτικότητας και του δημοσίου συμφέροντος υπό την ειδικότερη μάλιστα εκδοχή της δημόσιας υγείας. Παρόλα αυτά, η χώρα μας αναδεικνύεται πρωτοπόρος και ως προς την υποχρέωση της εμπιστευτικότητας και της ασφάλειας των δεδομένων θέτοντας με το άρθρο 2, επιπλέον δικλείδες ασφαλείας ως προς τα τεχνικά θέματα υλοποίησης του πιστοποιητικού.

Επισημαίνεται, περαιτέρω, ότι η κατοχή του ψηφιακού πιστοποιητικού δεν θεσπίζεται ως προϋπόθεση για την άσκηση του δικαιώματος της ελεύθερης κυκλοφορίας του φυσικού προσώπου κατόχου του.

Συνεπώς, είναι πρόδηλο ότι δεν θίγονται και δεν περιορίζονται ατομικές ελευθερίες και συνταγματικά δικαιώματα, το αντίθετο σε μια περίοδο αυστηρών περιορισμών της ελευθερίας λόγω των μέτρων που επιβάλλουν οι κυβερνήσεις, το ψηφιακό πιστοποιητικό συνιστά το μέσο που διευκολύνει τους πολίτες ώστε να απολαύσουν και πάλι τα βασικά τους δικαιώματα. Αποτελεί, όπως είπε ο Πρωθυπουργός, μια λωρίδα ταχείας κυκλοφορίας που θα καταστήσει τα ταξίδια πολύ ευκολότερα, ειδικά κατά τη διάρκεια του καλοκαιριού. Αποτελεί τέλος, ένα ασφαλές εργαλείο που με συμμάχους την ένταση των εμβολιασμών και την τήρηση των υγειονομικών πρωτοκόλλων θα επιτρέψει τη γρήγορη επάνοδο στην κανονικότητα. Ιδιαίτερα μάλιστα για χώρες όπως η Ελλάδα, που εξαρτώνται από τον τουρισμό η διασφάλιση της επανέναρξης της ταχύτερης δυνατής ελεύθερης κυκλοφορίας των προσώπων αποτελεί και τη βάση για την επανεκκίνηση της οικονομίας.

Υπό την έννοια αυτή, το Ψηφιακό Πιστοποιητικό δεν διχάζει και δεν διαχωρίζει τους πολίτες. Αλλά αντίθετα εκφράζει την ενότητα του λαού απέναντι στην πανδημική απειλή. Αποτυπώνει τη συσπείρωση του κόσμου απέναντι στις οικονομικές και κοινωνικές επιπτώσεις της υγειονομικής κρίσης.

Για τον λόγο αυτό, καλούμε όλες τις κοινοβουλευτικές δυνάμεις, με πνεύμα συναίνεσης, να υπερψηφίσουν το παρόν σχέδιο νόμου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Αναστασία Γκαρά.

**ΑΝΑΣΤΑΣΙΑ ΓΚΑΡΑ (Εισηγήτρια της Μειοψηφίας):** Κύριε Υπουργέ, κυρίες και κύριοι συνάδελφοι, όντως θα έπρεπε σήμερα, σε πνεύμα συναινετικό, να συζητάμε την ενσωμάτωση ενός ευρωπαϊκού κανονισμού για το πλαίσιο έκδοσης Πιστοποιητικών Covid-19. Πιστοποιητικά τα οποία θα αφορούν σε όλους τους πολίτες και θα διευκολύνουν τις μετακινήσεις τους, όσους έχουν περάσει από τη διαδικασία του εμβολιασμού, του διαγνωστικού ελέγχου ή της ανάρρωσης.

Όπως, επίσης, θα έπρεπε να συζητάμε και ένα συνολικό σχέδιο για τον τουρισμό και την υγειονομική ασφάλεια, αλλά και την ασφαλή μετακίνηση των επισκεπτών. Για ένα πλαίσιο το οποίο ήδη έχει απασχολήσει το σύνολο της Ευρώπης και το οποίο δεν θα είχε προχωρήσει άμεσα αν δεν πίεζαν οι βουλευτές της Αριστεράς, αλλά και άλλων προοδευτικών ομάδων, στο Ευρωπαϊκό Κοινοβούλιο, για τη δημιουργία ενός θεσμικού πλαισίου που θα εμπεριέχει τις απαραίτητες ασφαλιστικές δικλείδες για τα προσωπικά δεδομένα και θα διασφαλίζει και τα ατομικά δικαιώματα των πολιτών.

Αντί αυτού, βρισκόμαστε σήμερα εδώ αντιμετωπίζοντας ένα νομοθετικό και θεσμικό «μπάχαλο» του άριστου επιτελικού κράτους, αν μου επιτρέπετε ο όρος. Θα ήθελα να επισημάνω ότι η Π.Ν.Π την οποία συζητάμε σήμερα και έχει εισαχθεί στην Επιτροπή μας, δεν έχει αναφορά στο κείμενο σε ευρωπαϊκό Ψηφιακό Πιστοποιητικό. Δεν περιλαμβάνει όλα τα δεδομένα που πρέπει να αναγράφονται στο Πιστοποιητικό και τα οποία αναφέρει ρητά ο Ευρωπαϊκός Κανονισμός. Δεν αναφέρει ασφαλιστικές δικλείδες και άλλα προαπαιτούμενα που τονίζονται σαφώς στον Ευρωπαϊκό Κανονισμό, δεν αναφέρει καν το χρονικό διάστημα ισχύος του Πιστοποιητικού, το οποίο αναφέρεται στο Ευρωπαϊκό Πιστοποιητικό.

Μάλιστα, πολλές διαδικασίες παραπέμπονται σε έκδοση Κ.Υ.Α. η οποία όπως αναφέρεται μεταξύ άλλων, δίνει το δικαίωμα στους αρμόδιους Υπουργούς να προστεθούν στο πιστοποιητικό αργότερα επιπλέον δεδομένα τα οποία αναφέρονται ως μη προσωπικά στοιχεία, χωρίς όμως να ορίζεται ξεκάθαρα ποια είναι αυτά, ποια η χρησιμότητα αναγραφής τους σε έτερο χρόνο, αλλά και πώς θα αξιοποιηθούν αυτά τα στοιχεία.

Αφού, λοιπόν, θέσατε, κ. Υπουργέ, σε ισχύ ένα θεσμικό πλαίσιο με Π.Ν.Π., με αρκετές ελλείψεις και διαφοροποιημένα κριτήρια και στοιχεία από αυτά που ορίζει το ευρωπαϊκό πλαίσιο, τελικά μπαίνοντας στην ιστοσελίδα ανακαλύπτουμε ότι στην ιστοσελίδα «gov.gr» εκδίδονται πιστοποιητικά ήδη με τα τεχνικά χαρακτηριστικά που ορίζει η Ε.Ε. και όχι με αυτά τα οποία περιγράφονται και ορίζονται στην Π.Ν.Π. Αυτά θα πρέπει να διευκρινιστούν και να καταλήξουμε τελικά τι ισχύει και να συναρμόσουμε ουσιαστικά και το κείμενο της Π.Ν.Π. με τα στοιχεία τα οποία αναγράφονται και εκδίδονται από την ιστοσελίδα στο Πιστοποιητικό.

Χαρακτηριστικό, επίσης, του επιτελικού «μπάχαλου» και δεν μπορούμε να το προσπεράσουμε, αλλά και της επιφανειακής βιαστικής αντιμετώπισης των πραγμάτων από την Κυβέρνηση με επικοινωνιακή και μόνο στόχευση, είναι ότι αφού εκδόθηκε η Π.Ν.Π. στις 30 Μαΐου προχθές καταθέσατε μια τροπολογία στην Ολομέλεια με το κείμενο της Π.Ν.Π. - παρεμπιπτόντως, και στην αντιγραφή αποτύχατε αφού έλειπε η αναφορά από το κείμενο στη δυνατότητα έκδοσης Πιστοποιητικού από τα ΚΕΠ, ενώ στο κείμενο της Π.Ν.Π. υπάρχει η αναφορά αυτή – άρον άρον αποσύρατε την τροπολογία, ενώ παράλληλα την ίδια ακριβώς χρονική στιγμή καταθέσατε προς κύρωση την Π.Ν.Π. την οποία συζητάμε σήμερα.

Καλή νομοθέτηση, καλό σχεδιασμό, δεν το λέμε. Βιαστικές κινήσεις, αγχωμένες κινήσεις και υποψιαζόμαστε ότι έχουν γίνει και πάρα πολλά λάθη, γι’ αυτό εφιστούμε την προσοχή. Το μόνο, λοιπόν, που σας ενδιαφέρει, είναι η παραγωγή των non papers του Μαξίμου και η προσπάθειά σας, επικοινωνιακά, να πείσετε τους πολίτες, ότι το ευρωπαϊκό πιστοποιητικό covid είναι δήθεν πρόταση και κατόρθωμα του κυρίου Μητσοτάκη. Η αλήθεια, βέβαια, είναι πως η πρόταση του κυρίου Μητσοτάκη, μιλούσε για ένα διαβατήριο. Η αλήθεια είναι πως η πρόταση του κ. Μητσοτάκη απορρίφθηκε στα ευρωπαϊκά όργανα και απορρίφθηκε και από τα συντηρητικά κόμματα στα ευρωπαϊκά όργανα. Απορρίφθηκε γιατί, διαβατήριο και η διαδικασία έκδοσης διαβατηρίου, θα σήμαινε πως θα είχαμε τα προσωπικά και υγειονομικά δεδομένα των πολιτών, αποθηκευμένα για πάντα σε αυτό το υγειονομικό διαβατήριο, που πρότεινε ο κύριος Μητσοτάκης να εγκριθεί από τα ευρωπαϊκά όργανα. Εκεί απαιτούνται διαφορετικές διαδικασίες και διαφορετικές δικλείδες ασφαλείας.

Ενώ, λοιπόν, οι βουλευτές και οι ευρωβουλευτές του ΣΥΡΙΖΑ προοδευτική συμμαχία, προτείναμε, εξ αρχής, το πιστοποιητικό covid και στα ευρωπαϊκά όργανα, ο κ. Μητσοτάκης μας κατηγορούσε ότι, δήθεν οι βουλευτές και τα στελέχη του ΣΥΡΙΖΑ, θέλουμε να δημιουργήσουμε προβλήματα στον τουρισμό. Γιατί από την αρχή επιμέναμε και προτείναμε, η είσοδος στη χώρα να γίνεται με αρνητικό τεστ και να δημιουργήσει ένα πλαίσιο συνεννόησης, με συγκεκριμένα χαρακτηριστικά, ένα πλαίσιο ευρωπαϊκού πιστοποιητικού μετακίνησης, προκειμένου να φροντίσουμε για την ασφάλεια όλων, αλλά και να διευκολύνουμε τις μετακινήσεις των επισκεπτών και των πολιτών. Κι όμως, τα στελέχη του ΣΥΡΙΖΑ ήταν αυτά που πίεζαν με προτάσεις και άνοιξε τελικά η συζήτηση στα ευρωπαϊκά όργανα, για ένα ευρωπαϊκό πιστοποιητικό, με τη μορφή που ψηφίστηκε από το Ευρωπαϊκό Κοινοβούλιο και όχι στα πλαίσια της πρότασης που είχε κάνει ο κύριος Μητσοτάκης. Και μάλιστα, από τα ευρωπαϊκά όργανα υιοθετήθηκαν και οι παρατηρήσεις που κατέθεσαν οι ευρωβουλευτές μας και αφορούν σε χρηματοδοτικά εργαλεία και οικονομική ενίσχυση των χωρών, για την υποστήριξη της απαραίτητης διεξαγωγής ελέγχων των πολιτών.

Αυτό το πιστοποιητικό, λοιπόν, προσπαθεί να οικειοποιηθεί ο κ. Μητσοτάκης, ενώ πριν λίγους μήνες μας λοιδορούσε. Ωστόσο, είμαστε ευτυχείς που συμβάλλαμε κι εμείς να καταλήξει και να δημιουργηθεί ένα πλαίσιο ευρωπαϊκού πιστοποιητικού μετακίνησης, το οποίο να σημειώσουμε ότι δεν – και αναγράφεται στην πράξη νομοθετικού περιεχομένου- αποτελεί ένα ταξιδιωτικό έγγραφο και είναι πάρα πολύ σημαντικό αυτό. Ενώ, λοιπόν, εσείς επιδίδεστε σε επικοινωνιακή διαχείριση και πανηγυρικές δηλώσεις, ενώ τουρισμός έχει ανοίξει και είναι αναγκαίο να μη χάσουμε τη σεζόν, αντιλαμβανόμαστε όλοι τους λόγους και την αναγκαιότητα αυτή, αλλά να υπάρχει και υγειονομική ασφάλεια παράλληλα, δυστυχώς, δεν έχετε κανέναν ουσιαστικό σχεδιασμό.

Για παράδειγμα, κύριε Υπουργέ, ένα από τα σημαντικότερα προβλήματα, το οποίο θα κληθούμε να αντιμετωπίσουμε, κυρίως, στις νησιωτικές περιοχές, είναι η διενέργεια διαγνωστικών τεστ των τουριστών, κατά την επιστροφή στη χώρα τους, ώστε να κάνουν και χρήση του ψηφιακού πιστοποιητικού, το οποίο απαιτείται. Ωστόσο, όπως τονίζουν τοπικοί φορείς και παράγοντες της αγοράς, οι τουριστικοί προορισμοί θα είναι αδύνατο να καλύψουν το πλήθος των τεστ που θα απαιτηθεί, διότι έχουν βασική έλλειψη υποδομών και προσωπικού. Πόσο δε μάλλον σε περίοδο κορύφωσης του τουριστικού ρεύματος, που θα απαιτείται η διενέργεια χιλιάδων τεστ ανά ημέρα, προκειμένου να αναχωρήσουν από τους προορισμούς τους.

Αν συνυπολογιστεί η απαίτηση για τεστ και σε άλλες δραστηριότητες, προκύπτει μια σειρά ζητημάτων, για τα οποία η κυβέρνηση οφείλει να δώσει άμεσα απαντήσεις και λύσεις και να εργαστεί σοβαρά πάνω σε αυτό το ζήτημα. Και αναρωτιόμαστε, έχει φροντίσει η κυβέρνηση να υπάρχει επάρκεια διαγνωστικών τεστ σε όλους τους τουριστικούς προορισμούς; Διαθέτετε τις απαραίτητες δομές, τα εργαστήρια, το ανθρώπινο δυναμικό, ώστε να υποστηρίξουν καθημερινά τεστ δεκάδων χιλιάδων πολιτών και κυρίως, των επισκεπτών; Ή θα πρέπει οι τουρίστες να επιστρέψουν στη χώρα τους, μέσω άλλων προορισμών, για να καταφέρουν να ολοκληρώσουν τον έλεγχο, τον διαγνωστικό έλεγχο, με επιπλέον κόστος και για τους ίδιους, το οποίο όμως θα είναι και αποτρεπτικό για την τελική επιλογή τους, ως τουριστικός προορισμός. Αναμένουμε, λοιπόν, έστω και σήμερα, η κυβέρνηση να αναλάβει ουσιαστικές πρωτοβουλίες, να δώσει απαντήσεις και να υλοποιήσει έναν σοβαρό σχεδιασμό για τον τουρισμό.

Επί τη ευκαιρία, κύριε Υπουργέ, θα ήθελα να αναφέρω και ένα άλλο σημαντικό πρόβλημα, το οποίο έχει εντοπιστεί, με τις αυθημερόν μετακινήσεις στους χερσαίους συνοριακούς σταθμούς της χώρας. Οι αυθημερόν μετακινήσεις αφορούν σε εργαζόμενους, επαγγελματίες, φοιτητές και επισκέπτες, προφανώς και με βάση αυτά τα οποία ισχύουν σήμερα, αν κάποιος θέλει να μετακινηθεί από το σταθμό, για παράδειγμα, του Ορμενίου, στην γειτονική Βουλγαρία, απαιτείται στα χέρια του να έχει ένα αρνητικό τεστ 72 ωρών από διαγνωστικό κέντρο με έδρα την Ελλάδα. Αν θέλει μετά από λίγες ώρες να επιστρέψει στην Ελλάδα, υποχρεούται να διενεργήσει τεστ σε κέντρο, το οποίο έχει έδρα τη Βουλγαρία. Διαδικασία, που δύσκολα, όπως αντιλαμβανόμαστε όλοι, ολοκληρώνεται άμεσα. Άρα, αυτοί οι άνθρωποι επιβαρύνονται και χρονικά και οικονομικά, ενώ οι επιπτώσεις είναι αρνητικές και για τις τοπικές οικονομίες και κυρίως, για τις επιχειρήσεις και τους κατοίκους που δραστηριοποιούνται στις συνοριακές περιοχές.

Επισημαίνω ότι το ζήτημα αυτό απασχολεί χιλιάδες ανθρώπους στη Βόρεια Ελλάδα που μετακινούνται αυθημερόν, κυρίως για επαγγελματικούς λόγους και θα παρακαλούσαμε να το εξετάσετε, να δώσετε κάποια λύση, ακόμη και στα πλαίσια της συζήτησης και της εφαρμογής του πιστοποιητικού μετακίνησης.

Κυρίες και κύριοι συνάδελφοι, η προχειρότητα στη νομοθέτηση, η βιασύνη, τα κενά που εντοπίζονται και αναφέραμε, φανερώνουν πως στόχος της Κυβέρνησης της Νέας Δημοκρατίας, είναι να δείξει ότι λαμβάνει μέτρα για την πανδημία, προκειμένου να καλύψει την ανεπάρκειά της στην καμπάνια του εμβολιασμού, αλλά και στον ελλιπή σχεδιασμό για τον τουρισμό και τις μετακινήσεις. Σας τα επισημαίνουμε, ακριβώς, για να πιέσουμε προς την εγρήγορση, να υπάρχει σχεδιασμός και να δοθούν άμεσες λύσεις για το καλό της κοινωνίας μας, για το καλό της χώρας μας.

Την ίδια ώρα, λοιπόν, που το ποσοστό εμβολιαστικής κάλυψης του πληθυσμού, είναι στο 35% με την πρώτη δόση και μόλις στο 20% με τη δεύτερη δόση - το ανέφερε και ο κ. Πρόεδρος - η διαθεσιμότητα των εμβολίων είναι ακόμη περιορισμένη και φτάνουν με αργούς ρυθμούς, ο κ. Μητσοτάκης προσπαθεί, επικοινωνιακά και μόνο, να παρουσιάσει τη χώρα τουριστικά ελκυστική. Επικοινωνιακούς λόγους, λοιπόν, υπηρετεί και η βιασύνη για την άμεση πιλοτική εφαρμογή του πιστοποιητικού covid στην Ελλάδα, ενώ πανευρωπαϊκά το πιστοποιητικό θα ισχύσει από την 1η Ιουλίου.

Επομένως, η Πράξη Νομοθετικού Περιεχομένου που συζητάμε σήμερα, αφορά μόνο σε μία εσωτερική διαδικασία, προς το παρόν και δεν συνδέεται, δεν σχετίζεται, με κάποιο ευρωπαϊκό πιστοποιητικό υγείας για τον covid 19, για το οποίο, επαναλαμβάνω, ότι ο ΣΥ.ΡΙΖ.Α. έχει εργαστεί και συμφωνεί με την έκδοσή του.

Εδώ ελλοχεύει ένας κίνδυνος, που πρέπει να επισημάνουμε. Αν και άλλες χώρες ακολουθήσουν την επιτελική πατέντα που έχει σκαρφιστεί και εφαρμόζει ο κ. Μητσοτάκης, τότε υπάρχει ο κίνδυνος να αρχίσει ένας ανταγωνισμός εκπτώσεων στα υγειονομικά στάνταρτ, προκειμένου να προσελκύσουν το τουριστικό ρεύμα και τους μεγάλους tour operators του εξωτερικού, ανεξάρτητα από το περιεχόμενο του πιστοποιητικού. Και εδώ θέλει ιδιαίτερη προσοχή.

Κυρίες και κύριοι συνάδελφοι, ο ΣΥ.ΡΙΖ.Α. - Προοδευτική Συμμαχία, από την πρώτη στιγμή τόνιζε, ότι το αρνητικό τεστ πριν την αναχώρηση των επισκεπτών, είναι κρίσιμος όρος ασφάλειας για την είσοδο των τουριστών στη χώρα και την έξοδο. Παράλληλα, διατυπώσαμε ένα πλέγμα προτάσεων, εστιάζοντας στα ουσιαστικά ζητήματα που ανακύπτουν, αναλαμβάνοντας πρωτοβουλίες έγκαιρα για την ασφαλή επανέναρξη της τουριστικής δραστηριότητας:

Εντείνοντας τις προσπάθειες για κοινά υγειονομικά πρωτόκολλα σε όλες τις χώρες της Ευρώπης.

Ενιαία διαχείριση σε όλες τις χώρες της Ευρώπης, με προοπτική υλοποίησης σε τρίτες χώρες άμεσου ενδιαφέροντος.

Αξιολόγηση και επικαιροποίηση των συστημάτων ιχνηλάτησης.

Επιτάχυνση διαδικασίας εμβολιασμού και άρση του καθεστώτος προστασίας της πατέντας για όλα τα εμβόλια. Και εκεί πρέπει να δώσουμε μία πολύ μεγάλη μάχη συνολικά και εσείς σαν Κυβέρνηση.

Εκτεταμένη και επαναλαμβανόμενη διενέργεια διαγνωστικών τεστ στους χώρους εργασίας.

Γι’ αυτό και έχουμε ταχθεί ως ΣΥ.ΡΙΖ.Α. - Προοδευτική Συμμαχία υπέρ του ευρωπαϊκού πιστοποιητικού covid 19.

Σας καλούμε, όμως, κύριε Υπουργέ, στο σύνολο της Κυβέρνησης, να μην επαναπαυθείτε μόνο στην έκδοση του πιστοποιητικού, αλλά με υπευθυνότητα να λάβετε πρωτοβουλίες, όπως αυτές που σας έχουμε προτείνει εδώ και πάρα πολύ καιρό και τις επαναλαμβάνουμε, ώστε να διευκολύνουμε την ασφαλή μετακίνηση των πολιτών, να διασφαλίσουμε την υγειονομική προστασία των κοινωνιών, να ενισχύσουμε τον τουρισμό και την οικονομία μας, πλαισιώνοντας πάντα με αναγκαίες υποδομές και προσωπικό.

Σοβαρότητα, λοιπόν, ενδιαφέρον, έργα, σκληρή δουλειά. Αυτά απαιτούνται, διότι δεν αντικαθίστανται όλα, ούτε καλύπτονται τα κενά της διακυβέρνησής σας από κολακευτικά πρωτοσέλιδα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το λόγο έχει η Ειδική Αγορήτρια του Κινήματος Αλλαγής, κυρία Νάντια Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Κυρίες και κύριοι συνάδελφοι, βρισκόμαστε ομολογουμένως σε μια νέα εποχή. Βρισκόμαστε σε μια νέα εποχή, όπου οι εξελίξεις τρέχουν με ιλιγγιώδεις ταχύτητες, υπάρχουν και γίνονται κοσμογονικές αλλαγές και βεβαίως, χαρακτηρίζονται σε πάρα πολύ μεγάλο βαθμό από την ψηφιοποίηση από τον ψηφιακό μετασχηματισμό ο οποίος συμβαίνει τόσο σε παγκόσμιο επίπεδο αλλά βεβαίως και σε εθνικό. Από την τέταρτη βιομηχανική επανάσταση, στην οποία βρισκόμαστε μπροστά αν όχι ήδη μέσα στα πλαίσιά της. Βρισκόμαστε στην εποχή του δικτύου 5G και, βεβαίως, παράλληλα με όλο αυτό το νέο ψηφιακό περιβάλλον το οποίο αναπτύσσεται, δημιουργείται και αν θέλετε αλλάζει τελείως την πραγματικότητα, τις ζωές μας, τη λειτουργία των θεσμών, των δομών, με τον τρόπο τον οποίο γνωρίζαμε μέχρι τώρα. Από την άλλη, λοιπόν, έχουμε και τις τεράστιες προκλήσεις δυσκολίες, την καινούργια συνθετότητα που επιβάλλει στις ζωές όλων μας η πανδημία του COVID-19.

Όλα αυτά, λοιπόν, δημιουργούν το νέο πλαίσιο, στο οποίο βρισκόμαστε και στο οποίο καλούμαστε να ανταποκριθούμε με επάρκεια, με ασφάλεια, με στρατηγική και με βήματα συγκεκριμένα προς το μέλλον και προς τα εκεί που πρέπει να κινηθούμε. Σε αυτό, λοιπόν, το πλαίσιο, φέρνετε και έρχεται το σημερινό νομοσχέδιο για την κύρωση της ΠΝΠ για το Ψηφιακό Πιστοποιητικό για τον κ COVID-19. Και, εκτός από την μεγάλη εικόνα, πρέπει να δούμε και την εικόνα ότι βρισκόμαστε εκτός των άλλων, κυρίες και κύριοι συνάδελφοι, κύριε Υπουργέ, στις αρχές Ιουνίου, σε ένα κρίσιμο σημείο για την εξέλιξη της τουριστικής περιόδου τη φετινή χρονιά.

Αυτή, λοιπόν, την κρίσιμη ώρα, η χώρα μας και οφείλει και πρέπει να πάρει τις ευθύνες της για τα αποτελέσματα των επιλογών της και για την προετοιμασία μπροστά σε ένα απ’ ό,τι φαίνεται και όπως προείπα εξαιρετικά σύνθετο και δύσκολο επόμενο διάστημα. Το σχέδιο νόμου, λοιπόν, σχετικά με το περιεχόμενο και την πρόβλεψη για τη θέσπιση του ψηφιακού πιστοποιητικού COVID-19, θεωρούμε ότι κινείται προς τη σωστή κατεύθυνση, άλλωστε, το έχουμε καταστήσει και εμείς σαφές, κύριε Υπουργέ, αφού αποτελούσε, και είμαι σίγουρη το γνωρίζετε, πρόταση του Κινήματος Αλλαγής, της Προέδρου μας, της Φώφης Γεννηματά, ήδη από τον περασμένο Δεκέμβριο. Και χαιρόμαστε που, κατανοώντας τη σημασία της τόσο για την υγεία των πολιτών της χώρας μας αλλά και των επισκεπτών όσο και για την οικονομία, την υιοθέτησε η κυβέρνησή σας, την στήριξε έντονα και ουσιαστικά στο πλαίσιο της Ευρωπαϊκής Ένωσης, ώστε να ανοίξει ο δρόμος για το ψηφιακό πιστοποιητικό κατόπιν της συμφωνίας του Ευρωπαϊκού Κοινοβουλίου και των κρατών μελών. Και γι’ αυτό ναι και πρέπει να είμαστε μεγαλόψυχοι όσον αφορά εθνικά πατριωτικά θέματα και εθνικές επιτυχίες. Δεν έχουμε απλά μια κομματική στάμπα επιτυχίας της Ελλάδας στα ευρωπαϊκά και στα διεθνή φόρα, είναι επιτυχίες όλων μας. Αυτό, λοιπόν, είναι κάτι το οποίο οφείλουμε νομίζω όλοι να το… είναι σημαντικό και το λέω, πρώτα και πάνω απ’ όλα, ως Ελληνίδα πολίτης.

Η Ελλάδα να ανήκει στους πρωτοπόρους των εξελίξεων και να ακολουθούν τις προτάσεις της οι διεθνείς οργανισμοί. Η θέσπιση, λοιπόν, νομοθετικού πλαισίου για την έκδοση ενός ενιαίου ψηφιακού πιστοποιητικού, στο οποίο θα εμπεριέχονται πληροφορίες και δεδομένα του φυσικού προσώπου αναφορικά, είτε με τις διενεργηθείσες συνεδρίες εμβολιασμού, είτε τα αποτελέσματα της τελευταίας δοκιμασίας στην οποία έκανε με μοριακό είτε με rapid test, είτε το χρονικό διάστημα νόσησης από τον κορωνοϊό, κρίνεται απολύτως αναγκαία και απαραίτητη, προκειμένου να διευκολυνθεί η άσκηση του δικαιώματος ελεύθερης κυκλοφορίας των φυσικών προσώπων κατά τη διάρκεια της πανδημίας, τόσο σε εθνικό, όσο και σε διασυνοριακό επίπεδο.

Στο πλαίσιο αυτό, θα ήθελα να επισημάνω ότι η κατοχή του ψηφιακού πιστοποιητικού Covid-19, όπως θεσμοθετείται, δεν θεσπίζεται και είναι κάτι τελείως διαφορετικό και από την ως προϋπόθεση για την άσκηση του δικαιώματος της ελεύθερης κυκλοφορίας του φυσικού προσώπου - κατόχου του. Αυτό το οποίο είναι σημαντικό είναι ότι διευκρινίζεται ότι η παρούσα ρύθμιση ούτε θίγει, ούτε επηρεάζει με οποιοδήποτε τρόπο την εγκυρότητα άλλων βεβαιώσεων εμβολιασμού, υποβολής σε διαγνωστικό έλεγχο ή νόσησης από τον κορωνοϊό, η έκδοση των οποίων προβλέπεται από τις κείμενες διατάξεις.

Κύριε Υπουργέ, όμως, η θέσπιση του ψηφιακού πιστοποιητικού από την πλευρά της Ελληνικής Πολιτείας θα πρέπει να συνοδευτεί από κάθε απαραίτητη ενέργεια για την πρακτική εφαρμογή των όσων προβλέπονται από την συγκεκριμένη ΠΝΠ. Νομίζω ότι όλοι μας, πόσο μάλλον η Κυβέρνησή σας, οφείλουμε να γνωρίζουμε να έχουμε πάρει μαθήματα από το τι συνέβη στην περσινή τουριστική περίοδο και να ξέρουμε το πόσο εύκολο είναι να εκτροχιαστεί η όλη υγειονομική κατάσταση, όπως έχει διαμορφωθεί στην παρούσα φάση.

Το πάθαμε πέρυσι, να μην το ξαναπάθουμε φέτος. Η φετινή, λοιπόν, τουριστική περίοδος δεν θα πρέπει να οδηγήσει, σε καμία περίπτωση, σε μία περαιτέρω εξάπλωση της πανδημίας, ώστε μετά το καλοκαίρι να μπορέσει να συνεχιστεί απρόσκοπτα τόσο η οικονομική, όσο και η κοινωνική ζωή της χώρας, χωρίς ξανά άλλους περαιτέρω περιορισμούς. Ας προσέχουμε, λοιπόν, ώστε να μην χαθεί άσκοπα όλη αυτή η τεράστια προσπάθεια των Ελλήνων πολιτών με τα lock-down, την οποία ζήσαμε τον τελευταίο χρόνο. Η χρήση του πιστοποιητικού αυτού για τις μετακινήσεις ανάμεσα στις χώρες της Ευρωπαϊκής Ένωσης συνδέεται άμεσα με την πορεία των εμβολιασμών πληθυσμιακών ομάδων σε ενωσιακό, αλλά και σε παγκόσμιο επίπεδο.

Εγώ, λοιπόν, κύριε Υπουργέ, αυτό το οποίο θέλω να τονίσω και να αναφέρω είναι ότι, εκτός από το ευρωπαϊκό επίπεδο, στο οποίο υπάρχει η κατοχύρωση αυτού του «πράσινου» ψηφιακού πιστοποιητικού, δεν πρέπει να ξεχνάμε ότι η Ελλάδα είναι ένας παγκόσμιος τουριστικός προορισμός και κάθε χρόνο δέχεται εκατομμύρια τουρίστες, όχι απλά και μόνο από την Ευρώπη, αλλά από όλα τα μήκη και τα πλάτη της Γης. Ιδιαίτερα για χώρες όπως είναι οι ΗΠΑ, η Ρωσία, το Ηνωμένο Βασίλειο, που πλέον είναι εκτός Ευρωπαϊκής Ένωσης, η Κίνα και το Ισραήλ, είναι πολύ σημαντικές εισροές τουριστών από αυτές τις χώρες.

Οπότε, λοιπόν, θα πρέπει, αντίστοιχα, εδώ πέρα, να κινηθείτε προς μία τέτοια κατεύθυνση, προκειμένου να υπάρχει και από αυτές τις χώρες μία αντίστοιχη κάλυψη της χώρας μας, είτε μέσω διαδικασιών της Ευρωπαϊκής Ένωσης, όπου θα πρέπει να ασκήσει πίεση για να υπάρξει ένα αντίστοιχο πιστοποιητικό, με την εγκυρότητα του ευρωπαϊκού πιστοποιητικού, είτε μέσω διμερών σχέσεων που θα κάνει η κυβέρνησή σας, για να επιδιώξετε τη θέσπιση αντίστοιχων παρόμοιων δικλείδων ασφαλείας των πολιτών και των επισκεπτών μας. Είχαμε, άλλωστε, πρόσφατο περιστατικό το οποίο μας έχει θορυβήσει όλους, σε σχέση με τον τουρίστα από τη Ρωσία, ο οποίος μπήκε με εξέταση ότι δεν νοσούσε και διασωληνώθηκε στη χώρα μας. Δεν δημιουργεί αυτό, λοιπόν, εύλογη ανησυχία; Δεν δημιουργεί εύλογα ερωτήματα; Τι προτίθεται να κάνει η κυβέρνησή σας, για να υπάρχει αντίστοιχη κάλυψη της χώρας μας και να μην έχουμε τέτοια περιστατικά, που μπορεί να μας οδηγήσουν σε έναν εκτροχιασμό, από χώρες όπως αυτές τις οποίες σας προανέφερα; Είναι κάτι, στο οποίο καλείστε παράλληλα να δώσετε ξεκάθαρες απαντήσεις, με ένα ξεκάθαρο σχέδιο και πλαίσιο.

Επίσης, θα ήθελα, από αυτό το βήμα, να αναφερθώ ότι κατανοούμε απόλυτα την ανάγκη για την συγκεκριμένη ρύθμιση, κύριο μέλημα όμως όλων μας θα πρέπει να είναι εξίσου η διασφάλιση, ο σεβασμός και η αποφυγή εκπτώσεων, σε κάθε συνταγματικά κατοχυρωμένο και θεσμοθετημένο δικαίωμα, όπως είναι η προστασία των προσωπικών δεδομένων. Αυτό είναι μια πάρα πολύ μεγάλη κουβέντα, το καταλαβαίνετε, για πάρα πολλά ζητήματα τα οποία έχουν προκύψει μέσα από τις προκλήσεις και από τις επιταγές, για την προστασία της δημόσιας υγείας που έχουν ανακύψει μέσα από την πανδημία. Ήδη, από πέρυσι, κατόπιν της υπ’ αριθμόν 5/2020 απόφαση της ολομέλειάς της, η Αρχή Προστασίας Προσωπικών Δεδομένων εξέδωσε ένα κείμενο κατευθυντήριων γραμμών, αναφορικά με την επεξεργασία των δεδομένων προσωπικού χαρακτήρα, στο πλαίσιο της διαχείρισης του Covid. Χαρακτηριστικά αναφερόταν ότι το δικαίωμα στην προστασία των δεδομένων προσωπικού χαρακτήρα δεν είναι απόλυτο, μας λέει η αρμόδια αρχή, αλλά πρέπει να εκτιμάται σε σχέση με τη λειτουργία του στην κοινωνία και να σταθμίζεται σε σχέση με άλλα δικαιώματα, όπως η ζωή και η υγεία. Επιπλέον, όπως λέει η Αρχή, ο υπεύθυνος επεξεργασίας, τόσο στον δημόσιο όσο και στον ιδιωτικό τομέα, λαμβάνοντας τα αναγκαία μέτρα για την αποτροπή της διάδοσης του Covid19, ενδέχεται να προβεί σε επεξεργασία δεδομένων προσωπικού χαρακτήρα, σύμφωνα με τα άρθρα 5, 6 και 9 του Γ.Κ.Π.Δ., χωρίς να μπορεί εκ προοιμίου να αποκλειστεί ως απαγορευμένη, οποιαδήποτε πράξη επεξεργασίας ιδίως στην παρούσα χρονική στιγμή και σ’ αυτήν την πρωτόγνωρη διαδικασία.

Η νομοθεσία για την προστασία των δεδομένων προσωπικού χαρακτήρα, λοιπόν, αφενός πρέπει να παρέχει τις κατάλληλες νομικές βάσεις για την επεξεργασία δεδομένων προσωπικού χαρακτήρα, αφετέρου να παρέχει τη δυνατότητα στον εθνικό νομοθέτη να εξειδικεύει πράξεις επεξεργασίας, που είναι απαραίτητες για λόγους δημοσίου συμφέροντος. Βάσει, λοιπόν, όλων των παραπάνω, φαίνεται εκ πρώτης όψεως να τηρείται η απαραίτητη ισορροπία, που για εμάς είναι πάρα πολύ σημαντική, ανάμεσα στα προσωπικά δεδομένα του κάθε πολίτη, σε σχέση και με τα άλλα θεμελιώδη δικαιώματα, όπως είναι η ζωή και η υγεία του. Αυτό σας το τονίζουμε και σας το λέμε, ότι πρέπει να είναι μία διαρκής έγνοια σας, πρώτη προτεραιότητα σας και ως αρμόδιο Υπουργείο, όπου τίθενται και διαρκώς ανακύπτουν και προκύπτουν τέτοιου είδους ζητήματα, η διασφάλιση, δηλαδή, μέσα στα νέα πλαίσια των δεδομένων προσωπικού χαρακτήρα, στο όριο το οποίο πρέπει να προβλέπεται πάντα σε συνδυασμό με την εξυπηρέτηση υπέρτατων αγαθών, όπως η δημόσια υγεία.

Εμείς, λοιπόν, ως Κίνημα Αλλαγής, και το λέω συνέχεια από το βήμα που μου δίνεται εδώ πέρα στη Βουλή, αντιλαμβανόμαστε την κοινοβουλευτική διαδικασία ως το πιο δημιουργικό κομμάτι του ρόλου μας και ως το πιο δυναμικό, καταθέτοντας πάντα συγκεκριμένες προτάσεις, προσπαθώντας να βρούμε ποια είναι τα κακώς κείμενα, ζητώντας από εσάς να τα διορθώσετε, να δώσετε ξεκάθαρες απαντήσεις στο απλό ερώτημα το οποίο σας έθεσα για τις τρίτες χώρες και τι προτίθεστε να κάνετε με αυτό. Βεβαίως, ας προσπαθήσουμε όλοι από εδώ και πέρα, όλοι μέσα σε αυτήν την αίθουσα, ειδικά σε θέματα που η ορθή νομοθέτηση αποτελεί μονόδρομο για να τα καταφέρει η χώρα μας να προχωρήσει μέσα σε αυτήν την παγκόσμια πανδημία, να συμπεριφερθούμε υπεύθυνα πολιτικά χωρίς μικροκομματικές σκοπιμότητες, ώστε να μπορούμε να κάνουμε το καλύτερο δυνατό για τους Έλληνες πολίτες και για την πατρίδα μας. Ευχαριστώ θερμά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Υφυπουργός.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Κύριε Πρόεδρε, μία νομοτεχνική. Στο τρίτο εδάφιο της παραγράφου 1 του άρθρου 2 του σχεδίου νόμου, μετά τη φράση «πραγματοποιείται για τον σκοπό» προστίθενται οι λέξεις «της επιβεβαίωσης της ταυτότητας του φυσικού προσώπου κατόχου». Κατατίθεται αυτή τη στιγμή, κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Δούνια Παναγιώτα (Νόνη), Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του ΚΚΕ):** Το Κ.Κ.Ε. καταψηφίζει τη συγκεκριμένη πράξη νομοθετικού περιεχομένου, που προβλέπει τη θέσπιση, το περιεχόμενο και τη διαδικασία έκδοσης του ατομικού ψηφιακού πιστοποιητικού COVID – 19, όπως εξάλλου καταψηφίσαμε και στο Ευρωκοινοβούλιο, όπου η ΝΔ, το ΚΙΝΑΛ, αλλά και ο ΣΥΡΙΖΑ, παρά την αντίθεση της Ευρωκοινοβουλευτικής Ομάδας της Αριστεράς, το υπερψήφισαν. Μάλιστα, η συζήτηση που προηγήθηκε στο Ευρωκοινοβούλιο, στην αντίστοιχη επιτροπή πολιτικών ελευθεριών, είναι αποκαλυπτική για τις πραγματικές στοχεύσεις του ψηφιακού πιστοποιητικού, με τον αρμόδιο επίτροπο να ομολογεί πως υπάρχουν κάποιες αβεβαιότητες σχετικά με τη διάρκεια και το είδος της ανοσίας των ατόμων που έχουν εμβολιαστεί ή έχουν αναρρώσει από COVID – 19. Ενώ, το ίδιο αποκαλυπτικά, έως και κυνικά, ο ευρωπαίος επόπτης προστασίας προσωπικών δεδομένων δήλωσε πως το πιστοποιητικό δεν είναι ένα μέτρο κατά του κορωνοϊού, αλλά είναι ένα μέτρο στο οποίο συμφωνούμε ότι μπορεί να υπάρχει ακόμα μεγαλύτερος κίνδυνος αν ταξιδεύουν οι πολίτες, αλλά προτιμάμε να ανακτήσουμε το δικαίωμα ταξιδιού ακόμα και αν δημιουργούνται κάποιοι επιπλέον κίνδυνοι. Απόψεις και τοποθετήσεις που σε καμία περίπτωση δεν σχετίζονται με την προστασία της δημόσιας υγείας μέσω του ψηφιακού πιστοποιητικού και τους υπαρκτούς κινδύνους να αναζωπυρωθεί η πανδημία σε τουριστικούς προορισμούς, αν δεν ληφθούν ουσιαστικά μέτρα προστασίας κατοίκων και τουριστών.

Αντίθετα, φανερώνουν πως πυξίδα του νέου μηχανισμού που προωθείται, του ψηφιακού πιστοποιητικού, είναι η διασφάλιση των αναγκών για κερδοφορία των μεγάλων επιχειρηματικών ομίλων στον τουρισμό και στις μεταφορές, ενόψει της θερινής τουριστικής περιόδου. Μάλιστα, πρόκειται να αξιοποιηθεί ως πρόσχημα για να μην θωρακιστούν τα δημόσια συστήματα υγείας, τα οποία δοκιμάστηκαν παντού όπως και στη χώρα μας, στην μη τήρηση των υγειονομικών πρωτοκόλλων προστασίας των εργαζομένων στους χώρους δουλειάς, στη χαλάρωση των μέτρων ελέγχου στα σύνορα και τις μετακινήσεις που ήταν πάγιο αίτημα των μεγάλων πολυεθνικών, των αεροπορικών εταιρειών, των εφοπλιστών, των ξενοδόχων και των τουριστικών επιχειρήσεων. Κι όλα αυτά σε μία περίοδο που δεν έχει απαντηθεί από την επιστημονική κοινότητα για το αν ο εμβολιασμός μπορεί να εμποδίσει αποτελεσματικά τη μετάδοση του ιού. Να πως με fast track κατεπείγουσες διαδικασίες υλοποιείται ακόμα μία απαίτηση των ομίλων, την οποία χρησιμοποιείτε ως άλλοθι για την εγκληματική διαχείριση της πανδημίας.

Πιο προκλητικό, όμως, και από την προσπάθεια της κυβέρνησης να παρουσιάσει ως επιτυχημένη τη διαχείριση της πανδημίας που έχει στοιχίσει πάνω από 12.000 νεκρούς, εκατοντάδες να παραμένουν διασωληνωμένοι, το δημόσιο σύστημα υγείας να έχει μετατραπεί σε σύστημα μιας νόσου, με τις συνέπειες το επόμενο διάστημα να γίνονται πιο ορατές, είναι η αξιοποίηση της πανδημίας ως ευκαιρίας για να προχωρήσουν οι αντιδραστικές αναδιαρθρώσεις στην υγεία, όπως προκύπτει και από την πρόσφατη ομιλία του Πρωθυπουργού, πριν λίγες μέρες, σε συνέδριο για την ανάπτυξη του συστήματος υγείας μετά την COVID 19 εποχή.

Στην ουσία, δεν προμηνύεται τίποτα λιγότερο από νέα επιδείνωση των όρων πρόληψης, περίθαλψης και αποκατάστασης της υγείας του λαού, της επιδείνωσης των όρων δουλειάς και αμοιβών των υγειονομικών στο υποτιθέμενο νέο ΕΣΥ, για το οποίο μίλησε ο Πρωθυπουργός, προβάλλοντας ως λύση την ίδια αιτία που δημιουργεί και διογκώνει τα προβλήματα στην πρόληψη και τη θεραπεία, δηλαδή την πολιτική της ακόμα μεγαλύτερης ενίσχυσης του ιδιωτικού τομέα, της επιχειρηματικότητας και της εμπορευματοποίησης των υπηρεσιών του κρατικού τομέα της υγείας. Την πολιτική, δηλαδή, που έχει δοκιμαστεί πριν και κατά τη διάρκεια της πανδημίας με τραγικά αποτελέσματα. Αλήθεια, αυτή είναι που θα προστατεύσει τάχα την υγεία και τη ζωή του λαού; Γιατί εάν κάτι αποκάλυψε περίτρανα η πανδημία, πέρα από κάθε αμφιβολία και σε αντίθεση με όσους προσπαθούν το αντίθετο, είναι ότι ο ιδιωτικός τομέας μπορεί να υπάρχει μόνο παρασιτώντας πάνω στις λαϊκές ανάγκες, στερώντας πολύτιμες εφεδρείες από το δημόσιο σύστημα υγείας.

Η κυβέρνηση, όμως, μιλάει για νέες δυνατότητες συνεργασίας ανάμεσα σε ιδιωτικό και δημόσιο τομέα, δηλαδή νέες δυνατότητες στους επιχειρηματικούς ομίλους στην υγεία και, αντίστοιχα, κλινικαρχών, τους οποίους αρνήθηκε να επιτάξει όλο το προηγούμενο διάστημα, να θησαυρίζουν στην πλάτη του λαού στο έδαφος και των μεγάλων ελλείψεων στο δημόσιο σύστημα, τις οποίες προκαλεί, όμως, διαχρονικά η αντιλαϊκή πολιτική με ευθύνη, φυσικά, όλων των κυβερνήσεων. Μάλιστα, λέτε και ψέματα προβάλλοντας ως στόχο τον εξορθολογισμό του κόστους στην υγεία που θα φέρει δήθεν περισσότερες και καλύτερες υπηρεσίες για το λαό. Μα, αυτή η πολιτική δεν είναι που οδήγησε στην ανύπαρκτη σήμερα πρωτοβάθμια φροντίδα υγείας, στο κλείσιμο νοσοκομείων, κλινικών, τμημάτων, σε απολύσεις εργαζομένων, στις εργολαβίες προς τον ιδιωτικό τομέα και τα ΣΔΙΤ που αποτελούν χρυσωρυχείο για το κεφάλαιο στην υγεία; Αυτή η πολιτική δεν είναι που αναγκάζει τον λαό να βάζει το χέρι βαθιά στην τσέπη εξαιτίας των περικοπών στις δημόσιες δαπάνες, των πρωτοκόλλων και πλαφόν που μπαίνουν ως κόφτες στην ιατροφαρμακευτική περίθαλψη;

Ακριβώς πάνω σε αυτή την άθλια κατάσταση που έχετε δημιουργήσει όλοι όσοι κυβερνήσατε και που έγινε χειρότερη με την πανδημία, έρχεται τώρα η κυβέρνηση της Νέας Δημοκρατίας και κλιμακώνει την πολιτική της εμπορευματοποίησης και ιδιωτικοποίησης, διευρύνοντας την απόσταση που χωρίζει την υγεία - πρόνοια από τις πραγματικές ανάγκες των υγειονομικών και του λαού, παρά τις δυνατότητες που υπάρχουν σήμερα αυτές να ικανοποιηθούν.

Είναι, όντως, αισχρό με τόσους νεκρούς και εκατοντάδες χιλιάδες αποκλεισμένους από το σύστημα υγείας της μιας νόσου, με τους ιδιώτες να μπουκώνουν κέρδη, να λέει ο Πρωθυπουργός ότι είναι αδιανόητο σήμερα, τον 21ο αιώνα δηλαδή, να έχουμε δύο νοσοκομεία σε απόσταση 20 χλμ. έως 30 χλμ., ότι το κόστος είναι κάτι το οποίο προφανώς θα μας προβληματίζει ολοένα και περισσότερο καθώς η επιστήμη κάνει άλματα. Κάθε λέξη, δηλαδή, του Πρωθυπουργού και του Υπουργού Υγείας, αντίστοιχα, για τη λεγόμενη επόμενη μέρα του συστήματος υγείας ευθυγραμμίζεται στη λογική περιορισμού του κόστους, όπως βαφτίζεται η δωρεάν παροχή υπηρεσιών υγείας στο λαό και αύξησης του οφέλους για τους επιχειρηματικούς κολοσσούς, οι οποίοι θησαυρίζουν είτε από τις ελλείψεις στα δημόσια νοσοκομεία είτε από τις μπίζνες που αναπτύσσουν μέσω συνεργασιών με το κράτος. Ένα όφελος που για τους επιχειρηματικούς ομίλους προέρχεται μέσα από την εξοικονόμηση πόρων, οι οποίοι αντί να κατευθύνονται, για παράδειγμα, στη θωράκιση των νοσοκομείων πηγαίνουν στην προσέλκυση επενδύσεων με κάθε είδους επιδοτήσεις στα μονοπώλια.

Έτσι, αν για τον λαό πρέπει να περιοριστεί το κόστος και οι εργαζόμενοι πρέπει να συμβιβαστούν με την πλήρη απαλλαγή του κράτους από τις δαπάνες για την υγεία και με τη λογική ότι «πληρώνεις παίρνεις», δεν ισχύει το ίδιο για το κεφάλαιο, για παράδειγμα, για τους φαρμακοβιομήχανους, αφού όπως ειπώθηκε από την Κυβέρνηση και από τον Πρωθυπουργό, έκανε πολλά λέει η Κυβέρνηση για τη φαρμακοβιομηχανία εν μέσω κρίσης, όπως έκανε εξάλλου και η προηγούμενη Κυβέρνηση του ΣΥ.ΡΙΖ.Α..

Γιατί όσο και να προσπαθεί να οριοθετήσει διαχωριστικές γραμμές από τη Ν.Δ., ο ΣΥ.ΡΙΖ.Α. βρίσκεται στην ίδια πλευρά, της αντίληψης δηλαδή που τον ώθησε να υλοποιήσει κατά γράμμα τη στρατηγική του κεφαλαίου και της Ευρωπαϊκής Ένωσης, για τη λειτουργία των δημόσιων νοσοκομείων με ιδιωτικοοικονομικά κριτήρια, ως αυτοτελών επιχειρηματικών μονάδων, που θα καλύπτουν το κόστος λειτουργίας με την πώληση υπηρεσιών στους ασθενείς πελάτες και τα ασφαλιστικά ταμεία.

Να διατηρήσει και να εφαρμόσει για πρώτη φορά πιλοτικά σε 18 νοσοκομεία το νόμο της Συγκυβέρνησης Ν.Δ.-ΠΑΣΟΚ για αλλαγή του τρόπου χρηματοδότησης των νοσοκομείων, με βάση την ικανότητα προσέλευσης πελατών και την επίτευξη οικονομικής αποδοτικότητας. Ενώ στην πρότασή του σήμερα για το νέο Ε.Σ.Υ. υπερασπίζεται την πολιτική των ελάχιστων παροχών. Φορτώνει στην τσέπη του λαού τις όποιες προσλήψεις υπόσχεται, ενώ κλείνουν το μάτι στον ιδιωτικό τομέα ότι θα διαμορφώσει συνθήκες δίκαιης συνύπαρξης με το δημόσιο.

Έτσι, η αξία των όποιων διακηρύξεων εκμηδενίζεται, όχι μόνο από τα πεπραγμένα όλων σας, αλλά από την πάγια δέσμευσή σας για στήριξη του κεφαλαίου που επενδύει στο χώρο της υγείας, γεγονός που από μόνο του υποσκάπτει τα θεμέλια του δημόσιου συστήματος υγείας.

Συνεπώς, όσο και να λένε Ν.Δ., ΣΥΡΙΖΑ και από κοντά και τα άλλα αστικά Κόμματα, η πολιτική, το φαρμάκι δηλαδή, της εμπορευματοποίησης της καπιταλιστικής κερδοφορίας και στην υγεία δεν γίνεται φάρμακο με τίποτα για το λαό και τις ανάγκες του.

Και ακριβώς απέναντι σε αυτή την κατάσταση, ο λαός μας δεν πρέπει να δώσει κανένα άλλοθι στην Κυβέρνηση και στα άλλα αστικά Κόμματα για την άθλια κατάσταση που ζει καθημερινά στα νοσοκομεία και στα Κέντρα Υγείας, στα Μέσα Μαζικής Μεταφοράς, στους μεγάλους χώρους δουλειάς και να διεκδικήσει ουσιαστικά μέτρα προστασίας των εργαζομένων στον τουρισμό, τώρα που ξεκινά η σεζόν, για ασφαλείς μεταφορές και θωράκιση της υγείας των τουριστών και κατοίκων με όλα τα απαραίτητα μέτρα.

Είναι αναγκαίο να εντείνουν τις διεκδικήσεις τους μέσα από τα Σωματεία, τους φορείς, για πραγματική προστασία του λαού από την πανδημία, για ενίσχυση του δημόσιου συστήματος και η επίταξη του ιδιωτικού τομέα για μαζικούς εμβολιασμούς με όλα τα διαθέσιμα σκευάσματα, για μέτρα στους χώρους δουλειάς, όπου χιλιάδες εργαζόμενοι βρίσκονται και σήμερα στο έλεος των πρωτοκόλλων της εργοδοσίας.

Συνεπώς, το λέμε ξεκάθαρα πως πρόκειται για ένα πιστοποιητικό, εργαλείο δηλαδή, διαιώνισης της εγκληματικής πολιτικής σας, μη τήρησης των αναγκαίων απαραίτητων υγειονομικών πρωτοκόλλων για την προστασία των εργαζομένων στους χώρους δουλειάς στα Μέσα Μαζικής Μεταφοράς, για τη θωράκιση του δημόσιου συστήματος υγείας, μιας πολιτικής που έως σήμερα έχει οδηγήσει σε εκατόμβες νεκρών και σε τεράστιο αριθμό κρουσμάτων.

Παράλληλα, μπορεί να αποτελέσει η Πράξη Νομοθετικού Περιεχομένου ή εάν θέλετε το πιστοποιητικό το συγκεκριμένο, μπορεί να αποτελέσει και έναν ισχυρό μηχανισμό «ηλεκτρονικού φακελώματος», στο όνομα αντιμετώπισης της πανδημίας μέσω μαζικής καταγραφής, επεξεργασίας και αξιοποίησης ιατρικών και άλλων δεδομένων από τα αστικά κράτη, την Ευρωπαϊκή Ένωση, από τους ομίλους και την εργοδοσία, σε διασύνδεση με ήδη υπάρχοντες κρατικούς και ευρωενωσιακούς οργανισμούς και μηχανισμούς φακελώματος.

Στη βάση, λοιπόν, των ανωτέρω, καταψηφίζουμε τη συγκεκριμένη Πράξη Νομοθετικού Περιεχομένου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Κύριε Υπουργέ, τι να πει κανείς πια, όχι μόνο για τον κυβερνητικό σχεδιασμό, αλλά κυρίως για την έλλειψη σεβασμού απέναντι στους Έλληνες, απέναντι σε θεσμούς, αξίες, αλλά απέναντι ακόμα και στο ίδιο το Σύνταγμα. Οι δικές σας μάλλον επιδιώξεις, όχι οι προσωπικές, οι πολιτικές επιδιώξεις, τα κομματικά συμφέροντα, που μπορεί να έχετε ή ακόμα και οι εντολές των δανειστών φαίνεται ότι προηγούνται από το συμφέρον της χώρας. Είναι φοβερό. Δηλαδή, χρησιμοποιείτε το Σύνταγμα, σύμφωνα με το συμφέρον σας.

Ποιος σας είπε, ότι επειδή είστε Κυβέρνηση μπορείτε να κάνετε ό,τι θέλετε, όπως θέλετε, όποτε το θέλετε εσείς. Κατά τα άλλα, σέβεστε το Σύνταγμα και τους νόμους, διατυμπανίζετε δήθεν ότι το «νόμος και τάξη» είναι το μότο σας, αλλά την ίδια ώρα ταυτόχρονα παραβιάζετε την κορωνίδα των κανόνων δικαίου της χώρας μας. Και να σκεφθεί κανείς ότι ήταν και το σύνθημά σας, το πρώτο που φέρατε εδώ, η περιβόητη «καλή νομοθέτηση», έτσι λέγατε όταν αναλάβατε τη διακυβέρνηση της χώρας με βαρύγδουπους όρους, το θυμάμαι.

Τροπολογίες «σεντόνια» μέσα στη νύχτα, ναι ή όχι; Ναι. Τροπολογίες άσχετες με τα νομοσχέδια, ναι ή όχι; Ναι. Πράξεις νομοθετικού περιεχομένου να πέφτουν βροχή, τα ζήσαμε εδώ μέσα, με αφορμή και δικαιολογία την πανδημία.

Αυτή τη φορά, όμως, το τερματίσατε πραγματικά, δηλαδή καταθέσατε τροπολογία στο νομοσχέδιο του Υπουργείου Εσωτερικών προχθές στις 28/5, την Παρασκευή, που είχε τις διατάξεις για το ψηφιακό πιστοποιητικό και αμέσως μετά δύο μέρες, την Κυριακή, πράξη νομοθετικού περιεχομένου με σχεδόν το ίδιο περιεχόμενο και στην Ολομέλεια απλά αποσύρατε το άρθρο 5, το σχετικό άρθρο, και τώρα φέρνετε αυτό το νομοσχέδιο να το κυρώσουμε, αυτήν την ΠΝΠ, όπως προβλέπει το Σύνταγμα.

Δηλαδή, έχουμε δει πολλά και έχουμε ακούσει ακόμα περισσότερα, αλλά τέτοια a la carte τήρηση του Συντάγματος και των συνταγματικών προβλέψεων είναι πρωτοφανής. Έχει διαβάσει η Κυβέρνησή σας, εσείς προσωπικά, κύριε Γεωργαντά, που είστε και νομικός, το άρθρο 44 του Συντάγματος και τη διαδικασία που προβλέπει για τις πράξεις νομοθετικού περιεχομένου; «Οι πράξεις νομοθετικού περιεχομένου εκδίδονται μόνο σε έκτακτες περιπτώσεις εξαιρετικά επείγουσας και απρόβλεπτης ανάγκης».

Ποια είναι τώρα η εξαιρετικά επείγουσα και απρόβλεπτη ανάγκη, στο πιστοποιητικό αναφέρομαι, δεν θα σας πάω 6 μήνες πριν που φέρατε τις ΠΝΠ, που έπρεπε να δοθούν προθεσμίες, οικονομική βοήθεια στον κόσμο, τώρα εδώ, γιατί ΠΝΠ; Η άμεση επίτευξη από την Ελληνική Δημοκρατία του στόχου για διευκόλυνση της έλευσης κυκλοφορίας των φυσικών προσώπων; Αυτή είναι η εξαιρετικά επείγουσα και απρόβλεπτη ανάγκη; Είναι αυτό εξαιρετική ανάγκη, είναι αυτός λόγος για έκδοση ΠΝΠ; Άρθρο 44 του Συντάγματος.

Η ΠΝΠ αποτελεί μια εξαιρετική διαδικασία, κύριε Υπουργέ, στην οποία δεν συμπράττει το Κοινοβούλιο, επειδή ακριβώς δεν προλαβαίνει να συμπράξει το Κοινοβούλιο. Αυτός είναι ο ρόλος της ΠΝΠ, της πράξης νομοθετικού περιεχομένου, λόγω εκτάκτων αναγκών. Φέρνω κάτι, το περνάω, δεν συμπράττει το Κοινοβούλιο, δεν ακούω τα κόμματα, δεν καταθέτω εγώ προτάσεις, δεν εισηγούμαι τίποτα, γιατί «καίγομαι». Τώρα τι κάψα έχουμε; Δεν θα μπορούσαμε να το κουβεντιάσουμε εδώ, να το αναλύσουμε; Δεν κατάλαβα τι κάψα είναι αυτή.

Εσείς δεν είστε αυτοί που είπατε ότι κρατάτε τη Βουλή ανοιχτή, και καλά κάναμε και την κρατήσαμε ανοιχτή, μέσα στην πανδημία; Τώρα, που έχετε μειώσει τους περιορισμούς την αγνοείτε τη Βουλή; Οι ΠΝΠ εκ του Συντάγματος πρέπει να εκδίδονται με φειδώ, με φειδώ λόγω εκτάκτων αναγκών, όπως είναι μια μεγάλη φυσική καταστροφή, ένας άμεσος κίνδυνος να πάρει διαστάσεις, οτιδήποτε άλλο. Εσείς, όχι απλώς την έχετε κάνει κανόνα, αλλά εδώ δίνετε και αντισυνταγματικά νέα διάσταση στις έννοιες «εξαιρετικά επείγουσα και απρόβλεπτη ανάγκη».

Σχετικά με το περιεχόμενο της ΠΝΠ, δεν αλλάζετε ούτε τακτική ούτε ατζέντα. Θεσπίζετε το ψηφιακό πιστοποιητικό του COVID-19, με σκοπό τη διευκόλυνση άσκησης του δικαιώματος ελεύθερης κυκλοφορίας των φυσικών προσώπων; Γιατί; Δεν έχουμε, ούτως η άλλως, ελεύθερη κυκλοφορία σύμφωνα με το Σύνταγμα; Με το περιεχόμενο της ΠΝΠ, όμως, συνάγεται ότι όποιος δεν έχει αυτό το πιστοποιητικό, δεν θα μπορεί να κυκλοφορεί ελεύθερα. Αυτό είναι το ζητούμενο.

Από την πρώτη στιγμή, μιλήσαμε για την υποχρεωτικότητα που οδηγείται η κατάσταση, εσείς την οδηγείτε. Με αυτόν τον τρόπο, με αυτές τις διατάξεις, παραβιάζετε Συνταγματικές διατάξεις, παραβιάζετε τα άρθρα του Συντάγματος που προβλέπουν την ελεύθερη ανάπτυξη της προσωπικότητας, παραβιάζετε την απόλυτη προστασία της ελευθερίας, παραβιάζετε το απαραβίαστο της προσωπικής ελευθερίας.

Το Σύνταγμα ορίζει, εξάλλου, μόνο ως παρεπόμενη ποινή τα ατομικά διοικητικά μέτρα που περιορίζουν σε οποιονδήποτε Έλληνα την ελεύθερη κίνηση ή εγκατάσταση στη χώρα και την ελεύθερη έξοδο και είσοδο σε αυτήν, και μόνο με απόφαση ποινικού δικαστηρίου και σε εξαιρετικές περιπτώσεις ανάγκης, για την πρόληψη αξιόποινων πράξεων.

Και μη μας πείτε ότι μπορείτε τώρα να θεσπίζετε τέτοιους νόμους και τις υποχρεώσεις που έχουν, με βάση την ερμηνευτική δήλωση του άρθρου 5 του Συντάγματος; Δεν υπάγονται σε αυτήν την περίπτωση για να δικαιολογηθούν μέτρα περιορισμού. Δεν ταυτίζονται, δηλαδή, όσοι για παράδειγμα, δεν έχουν Πιστοποιητικό Εμβολιασμού, με αυτούς που υπάρχουν βάσιμες ενδείξεις ότι πάσχουν από λοιμώδη ή μεταδοτική ασθένεια. Με λίγα λόγια, δεν μπορείτε να κάνετε ακορντεόν, τις Συνταγματικές προβλέψεις και να ισοπεδώνετε τα πάντα. Εξάλλου, από τις διατάξεις του νομοσχεδίου, δεν φαίνεται το Πιστοποιητικό αυτό να αφορά μόνο τα πρόσωπα που θέλουν να ταξιδέψουν στο εξωτερικό - δεν φαίνεται κάτι τέτοιο, ότι μόνο αυτά - δεν προβλέπεται στις διατάξεις του, κάποια διάκριση ή εξαίρεση στις μετακινήσεις στο εσωτερικό της χώρας ή στο εξωτερικό. Άρα αφορά όλους, όλες τις περιπτώσεις, ενηλίκους, παιδιά, παππούδες, γιαγιάδες, όλους.

Θα πρέπει, επομένως, να επιδεικνύεται αυτό το Πιστοποιητικό για τις μετακινήσεις από νομό σε νομό, με αεροπλάνα, με πλοία, με βαπόρια, με τρένα, στα ΚΤΕΛ, παντού, να το δείχνουμε και οι ηλικιωμένοι, άντε τώρα τους ανθρώπους, άντε που τους υποβάλλετε σε μια διαδικασία με τα τεστ, πρέπει να πηγαίνουν και στα ΚΕΠ για να παίρνουν και χαρτί και για ποιους ελέγχους μιλάμε, κύριε Γεωργαντά; Τους κοστοβόρους PCR; Εγώ έκανα τις προάλλες, έδωσα 40 ευρώ, τόσο μου πήρε το εργαστήριο. Να ψάξω που θα βρω πιο φτηνό, τι να κάνω τώρα; Ή τα self-test; Εδώ, μιλάμε τώρα, γελάει ο κάθε πικραμένος, με 15% αποτελεσματικότητα; Μια μέρα, έτσι για πλάκα, πήρα πέντε, άλλο έδειχνε θετικό, άλλο αρνητικό, άλλο ίσως, άλλο τίποτα, το ένα πήγε να εκραγεί. Για ποια self-test μιλάμε τώρα; Αστεία πράγματα.

Δηλαδή, ακόμη και για να κυκλοφορούν ελεύθερα στη γειτονιά, στην πόλη, στις δουλειές τους, θα πρέπει να υποβάλλονται σε συνεχείς διαγνωστικούς ελέγχους; Θα είναι απαραίτητα, όπως η ταυτότητα και θα ελέγχονται τα αρμόδια όργανα, ανά πάσα στιγμή; Ορίστε κύριε! Μήπως προβλεφθούν μελλοντικά και πρόστιμα για όσους δεν τα έχουν; Δηλαδή, τι να πω;

Γι’ αυτό, όλη η Πράξη Νομοθετικού Περιεχομένου, ως διαδικασία και περιεχόμενο, έρχεται σε αντίθεση με το Σύνταγμα και θα επισημάνω στο σημείο αυτό ότι με το Ψηφιακό, αυτό, Πιστοποιητικό, παραβιάζονται και υπερεθνικά κείμενα, κύριε Υπουργέ. Να αναφέρω χαρακτηριστικά τη Σύμβαση του Συμβουλίου της Ευρώπης για τα ανθρώπινα δικαιώματα και την Βιοϊατρική, γνωστή και ως Σύμβαση του Οβιέδο. Τι αναφέρει: «Επέμβαση σε θέματα υγείας μπορεί να υπάρξει μόνον, αφού το ενδιαφερόμενο πρόσωπο δώσει την ελεύθερη συναίνεσή του, κατόπιν προηγούμενης σχετικής ενημέρωσής του». Αυτό λέει το Συμβούλιο της Ευρώπης για τα ανθρώπινα δικαιώματα, ενώ εδώ θα μου πείτε, «Γιατί, δε δίνει τη συναίνεσή του;», άμα πάει και υπογράφει. Δεν δίνει συναίνεση, γιατί τον υποχρεώνει να τη δώσει, γιατί του λέει, «αν δεν τη δώσεις, δεν κυκλοφορείς, δεν θα ταξιδέψεις, δεν θα μπεις στο ΚΤΕΛ, δεν θα πας πουθενά», αλλά και προσβάλλει και κάτι άλλο και το Χάρτη Θεμελιωδών Δικαιωμάτων της Ευρωπαϊκής Ένωσης από τον οποίο συνάγεται τι; Ότι η συναίνεση του ατόμου για μια ιατρική πράξη επάνω του, αποτελεί έκφραση του δικαιώματος αυτοπροσδιορισμού του. Και τα αναφέρω όλα αυτά, γιατί εδώ δεν πρόκειται για ένα απλό πιστοποιητικό. Μιλάμε για έναν πλήρη φάκελο των προσώπων, έχει προσωπικά δεδομένα, ευαίσθητα προσωπικά δεδομένα, ιατρικές πληροφορίες. Που είναι το ιατρικό απόρρητο; Πληροφορίες, τα πάντα, όνομα, επώνυμο, ημερομηνία γέννησης, νόσηση, εμβόλια, τύπους εμβολίου, τα τεστ και ο κατάλογος δεν έχει τέλος. Γι’ αυτό και δεν θεσπίζετε Πιστοποιητικό. Νομοθετείτε αντισυνταγματικά τη δημοσίευση και κυκλοφορία προσωπικού φακέλου, ιατρικού φακέλου των προσώπων, αυτό κάνετε.

Διασταλτικά, να το πω, νομοθετείτε πιστοποιητικό πολιτών φρονημάτων και όχι πολιτικών και μην μας πείτε ότι έχετε πάρει όλα τα απαραίτητα μέτρα - πάμε σε ένα άλλο τώρα θέμα - για την προστασία των προσωπικών δεδομένων; Ούτε η Η.ΔΙ.Κ.Α. (Ηλεκτρονική Διακυβέρνηση Κοινωνικής Ασφάλισης), την οποία ορίζετε ως διαχειρίστρια της πλατφόρμας έκδοσης Πιστοποιητικού, δεν μπορεί καν να κάνει την επεξεργασία των δεδομένων, όχι να τα προστατεύσει, ούτε να τα επεξεργαστεί δεν μπορεί. Γιατί δεν μπορεί να τα επεξεργαστεί; Αφού στην ΠΝΠ προβλέπεται ότι μία άλλη ανώνυμη εταιρεία του δημοσίου, η Ε.Δ.Υ.Τ.Ε. θα επεξεργάζεται τα προσωπικά δεδομένα για λογαριασμό της Η.ΔΙ.Κ.Α.. Και γιατί δεν μπορεί το Υπουργείο Ψηφιακής Διακυβέρνησης να αναλάβει, ως καθ’ ύλην αρμόδιο Υπουργείο, αυτό το σημαντικό έργο, αλλά αναθέτει αυτές τις αρμοδιότητες σε ανώνυμες εταιρείες; Γιατί; Είναι θέμα ευθύνης, τι είναι;

Μπορείτε να εγγυηθείτε, προσωπικά, όχι ως Γεωργαντάς, αλλά ως Υπουργός, ως Υφυπουργός, ως Υπουργείο, ότι οι εταιρείες αυτές μπορούν με ασφάλεια να επεξεργάζονται τα προσωπικά δεδομένα των πολιτών; Το ότι το προβλέπεται στις διατάξεις της ΠΝΠ, δεν σημαίνει ότι είναι και εγγυημένο αυτό. Εδώ μιλάμε για πολύ ευαίσθητα προσωπικά δεδομένα, όπως το ιατρικό απόρρητο, να θυμίσω. Μιλάμε για πύλες, πιστοποιητικά, πλατφόρμες όπου θα κυκλοφορούν τα προσωπικά δεδομένα των πολιτών. Οι ασφαλιστικές δικλείδες πρέπει να προϋπάρχουν και όχι να ακολουθούν, εάν, και εφόσον, και πόσο χρειαστούν κλπ. Θα πρέπει να προϋπάρχουν. Γι’ αυτό και δεν συμφωνούμε, η ΠΝΠ, που ούτε καν νόμος δεν είναι, να εξουσιοδοτεί Υπουργούς για να ρυθμίζουν τα σχετικά αυτά ζητήματα. Όχι απλά να τα ρυθμίσουν, αλλά να μπορούν να καταργούν ρητά ή σιωπηρά νομοθετικές διατάξεις. Γιατί αυτό γίνεται αγαπητέ, κύριε Υπουργέ, όταν προβλέπεται, ότι οι Υπουργικές Αποφάσεις μπορούν να κάνουν αποδεκτές άλλες βεβαιώσεις εμβολιασμού. Επιπλέον, θα μπορούν να προσθέσουν συμπληρωματικά στοιχεία στο Πιστοποιητικό.

Τέτοιες εξουσιοδοτήσεις, τέτοιες υπερεξουσίες σε Υπουργούς πρέπει κάποια στιγμή να σταματήσουν. Το Κόμμα μας, η Ελληνική Λύση, κ. Πρόεδρε, είναι αντίθετη. Είναι αντίθετη σε Εθνικά Μητρώα Εμβολιασμών, είναι αντίθετη σε Εθνικά Μητρώα Ασθενών και σε κάθε φακέλωμα των πολιτών, σε κάθε είδους παραβίαση των συνταγματικών δικαιωμάτων των πολιτών. Οι Έλληνες πολίτες δεν είναι μητρώα και αριθμοί για να τους συμπεριφέρεστε με αυτόν τον τρόπο. Με το να είναι απογυμνωμένη από κάθε προστασία και από κάθε δικαίωμα το ελάχιστο περιεχόμενο το οποίο προβλέπει το Σύνταγμα. Για τον Θεό δηλαδή, για τον Θεό.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Κύριε Υπουργέ, κυρίες και κύριοι συνάδελφοι, μετά την έκδοση της σχετικής Πράξης Νομοθετικού Περιεχομένου που ξεκίνησε να ισχύει πριν από λίγες μέρες, την 1η Ιουνίου, με την οποία θεσπίστηκε το Ψηφιακό Πιστοποιητικό για τον κορωνοϊό, έχουμε, σήμερα, την προβλεπόμενη συζήτηση πριν την κύρωσή της από την Ολομέλεια την ερχόμενη εβδομάδα. Η ΠΝΠ θέτει το πλαίσιο έκδοσης του Πιστοποιητικού και αποσαφηνίζει, όλη, τι θα περιλαμβάνει αυτό. Δεν θα σταθώ, ούτε θα σχολιάσω, θα το κάνω εξάλλου την Τρίτη στην Ολομέλεια, το πώς ήρθε αυτή η ΠΝΠ για κύρωση. Δηλαδή, ότι το φέρατε σαν τροπολογία και τελικά αποσύρατε το άρθρο και τη φέρατε, σήμερα, με έκδηλη τη βιασύνη σας. Θα σταθώ μόνο και θα σχολιάσω, κυρίως, το μέρος και τη στόχευση αυτής.

Ανατρέχοντας, λοιπόν, στο σύντομο σώμα που την αποτελεί βλέπουμε να αναπτύσσονται όλες οι πτυχές και ως βασικότερος στόχος να αναδεικνύεται και να υπογραμμίζεται η διευκόλυνση της άσκησης του δικαιώματος ελεύθερης κυκλοφορίας των φυσικών προσώπων, κατόχων του Πιστοποιητικού κατά τη διάρκεια της πανδημίας του κορωνοϊού. Το Ψηφιακό Πιστοποιητικό περιέχει δε πληροφορίες σχετικά με την κατάσταση του ατόμου που το κατέχει, όσον αφορά τον εμβολιασμό, το αποτέλεσμα της τελευταίας δοκιμασίας ταχέων μοριακών ελέγχων (rapid tests), μοριακού test (PCR), ή τη νόσησή του από κορωνοϊό, ανάλογα με την κάθε περίπτωση. Όμως, ποια στοιχεία του κατόχου θα περιλαμβάνει; Θα περιλαμβάνει ονοματεπώνυμο του κατόχου, ημερομηνία γέννησης, στοχευόμενη νόσο, είδος εμβολίου, σκεύασμα εμβολίου, κάτοχο άδειας κυκλοφορίας ή παρασκευαστή του εμβολίου, αριθμό σε σειρά εμβολιασμών ή δόσεων και την ημερομηνία συνεδρίας του εμβολιασμού με αναφορά της ημερομηνίας της τελευταίας ληφθείσας δόσης.

Τα στοιχεία αυτά θα αλλάζουν ανάλογα με το, αν ο κάτοχος του Πιστοποιητικού είναι πολίτης που έχει εμβολιαστεί ή αν έχει νοσήσει, ή αν έχει κάποιο από τα διαγνωστικά τεστ, είτε είναι self-test, είτε PCR. Το Πιστοποιητικό προβλέπεται να εκδίδεται είτε από την ιστοσελίδα gov.gr ή από κατά τόπους ΚΕΠ και η αυθεντικοποίηση θα γίνεται με την χρήση των κωδικών του TAXISnet. Έτσι, η χώρα μας γίνεται από τις πρώτες που θεσπίζουν το Ψηφιακό Πιστοποιητικό το οποίο, ο Πρωθυπουργός, χαρακτήρισε πριν λίγες μέρες, όχι ως τροχοπέδη στις μετακινήσεις, αλλά ως λωρίδα ταχείας κυκλοφορίας. Όμως, αναρωτιόμαστε, αν το Πιστοποιητικό αντιμετωπισθεί ως τέτοια, δηλαδή ως λωρίδα ταχείας κυκλοφορίας, αν θα μπορούσαμε να μάθουμε, ποια θα είναι η «λωρίδα» που θα μπορούν να χρησιμοποιήσουν για τη μετακίνησή τους συμπολίτες μας που δεν έχουν εμβολιαστεί, είτε γιατί δεν έχουν εμβολιαστεί ακόμη, είτε γιατί δεν επιθυμούν να το κάνουν στην παρούσα φάση.

Ταυτόχρονα, πώς μπορούμε να διασφαλίσουμε πως η θεσμοθέτηση και η προώθηση του συγκεκριμένου Πιστοποιητικού δεν θα οδηγήσει σε σταδιακή χαλάρωση και μη τήρηση των αναγκαίων υγειονομικών μέτρων, όταν δε, ο ίδιος ο ΠΟΥ, έχει επισημάνει πως δεν έχει αποδειχθεί ακόμη επιστημονικά ότι ο εμβολιασμός εμποδίζει τη μετάδοση του ιού. Ως εκ τούτου, οι εμβολιασμένοι είμαστε και είναι δυνητικοί φορείς του. Όμως, θα μπορούμε να εκδώσουμε το Πιστοποιητικό και θα μπορούμε εν αγνοία μας να μεταφέρουμε τον ιό.

Εξίσου δε, τεράστια εντύπωση προκαλεί και όλη, όπως είπα η fast διαδικασία θεσμοθέτησής του. Παράλληλα, έντονοι είναι οι φόβοι πως μαζί με τη χαλάρωση της τήρησης των υγειονομικών πρωτοκόλλων στις μετακινήσεις, στα ταξίδια, στην καθημερινότητά μας, μετακυλίεται χρονικά, και θα το δούμε αυτό στην πράξη, η κάλυψη των τεράστιων αναγκών που συνεχίζουν να υπάρχουν σε νοσοκομεία και Κέντρα Υγείας της χώρας μας, σε νοσηλευτικό, ιατρικό, παραϊατρικό προσωπικό, καθώς και σε προμήθειες.

Μην ξεχνάμε, κυρίες και κύριοι συνάδελφοι, πως εκτός από τον κορωνοϊό, όσο κι αν κυριαρχεί για πάνω από ένα χρόνο στη ζωή μας, υπάρχουν κι άλλες ασθένειες, υπάρχουν ατυχήματα και δυστυχήματα που θα πρέπει οι άνθρωποι που θα τα υποστούν να μπορέσουν να λάβουν τη φροντίδα που θα πρέπει, είτε είναι στις τουριστικές περιοχές της χώρας μας, είτε είναι στην ενδοχώρα. Τουριστικές περιοχές που αναμένεται να επισκεφθούν οι κάτοχοι του πράσινου Ψηφιακού Πιστοποιητικού. Η ανάγκη στήριξης του ΕΣΥ παραμένει υπαρκτή, παραμένει επιτακτική κι αυτό δεν θα πρέπει να το λησμονήσουμε ούτε για μία στιγμή. Θα πρέπει, πραγματικά, να το έχουμε πάντα στο μυαλό μας.

Σε ό,τι αφορά, τώρα, το θέμα της προστασίας των προσωπικών δεδομένων και της διασύνδεσής της ή μη με το Ψηφιακό Πιστοποιητικό. Κι εδώ προκύπτουν πολλά ερωτήματα. Πρόσφατα η Ένωση Πληροφορικών Ελλάδος εντόπισε και ανέδειξε ένα σημαντικό θέμα ασφάλειας στα ψηφιακά έγγραφα που εκδίδονται από την πλατφόρμα gov.gr., το οποίο θα μπορούσε να θέσει σε κίνδυνο προσωπικά δεδομένα εκατομμυρίων πολιτών, αφού, πλέον, λόγω της πανδημίας έχει διαδοθεί ιδιαίτερα η ηλεκτρονική έκδοση πλήθους πιστοποιητικών. Σε αυτό το δυνητικό πρόβλημα αναφέρθηκε δημόσια ο Γενικός Γραμματέας του Διοικητικού Συμβουλίου της ΕΠΕ, ο κ. Γεωργίου σημειώνοντας: «Στα ψηφιακά έγγραφα που εκδίδονται από την πλατφόρμα gov.gr, για λόγους αποκλειστικής πιστοποίησης της γνησιότητας του εγγράφου υπάρχει τυπωμένος ένας μοναδικός κωδικός 22 χαρακτήρων ο οποίος ονομάζεται, κωδικός εγγράφου. Αυτός ο κωδικός είναι διαθέσιμος, όταν κάποιος θέλει να πιστοποιήσει τη γνησιότητα του εγγράφου. Μπαίνει σε κάποια συγκεκριμένη σελίδα της πλατφόρμας, γράφει τον κωδικό και αυτόματα εμφανίζεται, αν είναι έγκυρο ή όχι. Το πρόβλημα είναι, ότι αυτός ο κωδικός είναι ο μοναδικός μηχανισμός προστασίας των προσωπικών δεδομένων ενός εγγράφου και οτιδήποτε περιέχεται σε αυτό. Για παράδειγμα, ένα πιστοποιητικό εμβολιασμού περιέχει, απόρρητα, προσωπικά δεδομένα πολύ σημαντικά. Έτσι, οποιοσδήποτε, αν για κάποιο λόγο καταφέρει να έχει αυτόν τον κωδικό μπορεί να έχει πρόσβαση σε αυτά τα ευαίσθητα προσωπικά στοιχεία δεδομένου, ότι δεν υπάρχει κανένας άλλος επιπλέον έλεγχος πρόσβασης».

Συνεχίζει ο κ. Γεωργίου «Αυτό ισχύει για όλα τα έγγραφα που είναι διαθέσιμα για τους πολίτες μέσα από την πλατφόρμα gov.gr.

Στις 18 Μαΐου, η ΕΠΕ έβγαλε μια ανακοίνωση επισημαίνοντας το πρόβλημα, η οποία δεν δημοσιεύτηκε πουθενά για 72 ώρες, όπως άλλωστε ορίζεται και από το νόμο παρά μόνο στις αρμόδιες κρατικές υπηρεσίες. Μετά την παρέλευση αυτού του διαστήματος, χωρίς να έχουμε λάβει κάποια απάντηση, δημοσιοποιήσαμε την ανακοίνωση.

Το Υπουργείο Ψηφιακής Διακυβέρνησης επέλεξε να απαντήσει με δημόσια ανακοίνωση στον τύπο, χωρίς εμείς, η ΕΠΕ δηλαδή, να έχουμε κάποια επίσημη ενημέρωση στην οποία αναφέρεται στην ασφάλεια του κρυπτογραφημένου κωδικού. Όμως δεν κάνει καμία νύξη για το γεγονός ότι αυτός ο κωδικός βρίσκεται τυπωμένος πάνω στο έγγραφο, είναι μόνιμος, δεν έχει ημερομηνία λήξης και δεν μπορεί να αλλαχθεί από τον χρήστη.

Το πρόβλημα, καταλήγει, είναι προφανές και ελπίζουμε το Υπουργείο να επιληφθεί άμεσα της διόρθωσης του αν και στην ανακοίνωσή του δεν διαφαίνεται κάτι τέτοιο τουλάχιστον άμεσα».

Θα θέλαμε ένα σχόλιό σας, κύριε Υπουργέ, για τα όσα θέτει στο τραπέζι του διαλόγου η ΕΠΕ, καθώς αν πράγματι είναι υπαρκτός ο κίνδυνος που επισημαίνουν θα πρέπει να δούμε ποιες δικλείδες ασφαλείας μπορούν να προστεθούν, ώστε να αντιμετωπισθεί επαρκώς και αποτελεσματικά, ειδικά τώρα που το Ψηφιακό Πιστοποιητικό έχει μπει πλέον στη ζωή μας.

Κατανοούμε πλήρως τον αγώνα δρόμου σας να θεσπιστεί όσο το δυνατόν συντομότερα το Πιστοποιητικό, προσβλέποντας στην αύξηση της τουριστικής ροής τώρα όσο μπαίνουμε στο καλοκαίρι. Ίσως προσβλέπετε και κοιτώντας τη Βρετανία να θεωρείτε πως μπορεί μέχρι τις 28 Ιουνίου, που έχει τη δυνατότητα αναθεώρησης του κατάλογο των χωρών που έχει ήδη δημοσιεύσει από χθες, τελικά να προχωρήσει όπως περιμένετε και περιμένουν και οι άνθρωποι του τουριστικού κόσμου στη χώρα μας να αλλάξει, ώστε να προστεθεί πλέον και η Ελλάδα στις «πράσινες χώρες» ταξιδιών χωρίς καραντίνα. Καθώς το αντίθετο αν παραμείνει το καθεστώς ως έχει όπως ανακοινώθηκε χθες, κάτι τέτοιο θα στοίχιζε στη χώρα μας. Γιατί κάθε καλοκαίρι επισκέπτονται τα νησιά μας και όχι μόνο εκατοντάδες χιλιάδες τουρίστες από το Ηνωμένο Βασίλειο.

Παρόλα αυτά, θα πρέπει κάθε προσπάθεια να γίνεται πάντα στρατηγικά και συντεταγμένα και να έχουν επιλυθεί όλα τα ζητήματα που τίθενται και που απορρέουν από αυτήν και όχι βιαστικά. Μαζί με εμάς από την 1η Ιουνίου, Βουλγαρία, Τσεχία, Δανία, Γερμανία, Κροατία και Πολωνία, αποφάσισαν να συνδεθούν με την πύλη και άρχισαν να εκδίδουν τα πρώτα Πιστοποιητικά της Ε.Ε. Ενώ άλλες χώρες αποφάσισαν να δρομολογήσουν το Ενωσιακό Ψηφιακό Πιστοποιητικό Covid-19, μόνο όταν αναπτυχθούν όλες οι λειτουργίες σε εθνικό επίπεδο.

Εμείς τρέξαμε να προλάβουμε. Είναι απόλυτα κατανοητό αν δούμε και τις υπόλοιπες χώρες που είναι από τις πρώτες που το εισήγαγαν. Παρόλα αυτά, θα έπρεπε να έχουμε συζητήσει πολύ περισσότερο, με μεγαλύτερη λεπτομέρεια και να έχουμε σίγουρα όλες τις απαντήσεις σε όλα τα θέματα που ανακύπτουν.

Σε ό,τι αφορά τη στάση μας, αναμένουμε να ακούσουμε και τα σχόλια του Υπουργού στη δική του τοποθέτηση, να δούμε αν θα λάβουμε απαντήσεις στις ερωτήσεις που θέτουμε και θα επιφυλαχθούμε να τοποθετηθούμε με μεγαλύτερη σαφήνεια και να καθορίσουμε τη στάση μας μέχρι την Ολομέλεια της Τρίτης.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ολοκληρώθηκαν, κύριε Υφυπουργέ, οι τοποθετήσεις των Εισηγητών και των Ειδικών Αγορητών. Δεν έχει αιτηθεί τον λόγο κάποιος από τους συναδέλφους βουλευτές που μετέχουν στην Επιτροπή.

Οπότε, θα ολοκληρώσουμε τη συζήτηση με την αγόρευση του Υφυπουργού Ψηφιακής Διακυβέρνησης. Κύριε Υφυπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Η αλήθεια είναι ότι έγινε μία συζήτηση, η οποία ήταν εν πολλοίς αναμενόμενη, αλλά είχε δύο στοιχεία, αρκετά καινοφανή, τα οποία οφείλω να τα παρατηρήσω και να ξεκινήσω με αυτά την τοποθέτησή μου. Το πρώτο έχει να κάνει με τη στάση του ΚΙΝΑΛ, του Κινήματος Αλλαγής. Οφείλω, όχι να ευχαριστήσω, να αναγνωρίσω στην τοποθέτηση της Εισηγήτριας του ΚΙΝ.ΑΛ. μία προσέγγιση, η οποία είναι υπερκομματική. Τι θέλω να πω. Ο ψηφιακός μετασχηματισμός της χώρας, είναι ένα εθνικό στοίχημα. Το ότι ο Πρωθυπουργός της χώρας είναι αυτός που πρότεινε πρώτος το συγκεκριμένο πιστοποιητικό, δεν δίνει απλά ένα όφελος στην κυβέρνηση, δίνει στη χώρα. Ο Έλληνας Πρωθυπουργός είναι αυτός, που αναφέρθηκε από όλους τους εταίρους μας στην Ευρώπη, ως ο πρώτος, ο οποίος εισηγήθηκε τη συγκεκριμένη εφαρμογή. Είναι πολύ σημαντικό να αναγνωρίζουν κόμματα της Βουλής, όχι τον Πρωθυπουργό Κυριάκο Μητσοτάκη, τον Έλληνα Πρωθυπουργό. Η Ελλάδα αρχίζει και πρωτοπορεί.

Η Ελλάδα, στον συγκεκριμένο τομέα, αρχίζει και έχει τέτοιες επιλογές, τέτοιες πρωτοβουλίες, που πραγματικά, όχι απλά είναι αναγνωρίσιμες, τις ακολουθούν και άλλοι. Οπότε, πραγματικά, νομίζω ότι σήμερα, είχαμε στη συζήτηση στη Βουλή ένα τέτοιο στοιχείο, το οποίο εμείς θα θέλαμε πραγματικά να υπάρχει, συνολικά, στις συζητήσεις, τουλάχιστον, στα ζητήματα του Υπουργείου Ψηφιακής Διακυβέρνησης. Με την έννοια ότι, πραγματικά, αφορούν το μέλλον της χώρας, αφορούν την καλυτέρευση της ποιότητας ζωής όλων μας. Γιατί τελικά η παροχή των ψηφιακών υπηρεσιών τι είναι; Είναι η καλυτέρευση της ζωής του απλού Έλληνα, του φτωχού Έλληνα, που δεν είχε τα χρήματα, που δεν είχε τις προσβάσεις, δεν είχε τις γνωριμίες, δεν μπορεί να απευθύνεται συνεχώς σε δημόσιες υπηρεσίες, δεν είχε το χρόνο να το κάνει, επειδή είναι εργαζόμενος. Αυτός, λοιπόν, έχει τη δυνατότητα, πλέον, το απόγευμα, μετά τη δουλειά του, από το σπίτι του, να μπορεί να διεκπεραιώσει υποθέσεις, που μέχρι χθες θέλανε χρόνο και χρήμα. Τον ανάπηρο, που δεν μπορούσε να μετακινηθεί από το σπίτι του εύκολα, για να πάει σε μια δημόσια υπηρεσία και να διεκπεραιώσει την υπόθεσή του. Αυτούς αφορά και άρα, αφορά όλους τους Έλληνες. Άρα, είμαστε δεκτικοί σε κάθε παρατήρηση παραγωγική, σε κάθε σωστή παρατήρηση, αλλά βεβαίως, θα θέλαμε αυτό το σημερινό παράδειγμα, σε κάθε σωστή μας ενέργεια να αποτυπώνεται. Γιατί, τελικά, ενισχύει την αυτοπεποίθηση των Ελλήνων, ότι μπορούμε ενωμένοι, μπορούμε σε αυτόν τον τομέα.

Οφείλω, βεβαίως, όπως σας είπα, να αναφέρω και μια άλλη παρατήρηση. Είχαμε, για μεγάλο μέρος της εισήγησης της Εισηγήτρια του ΜέΡΑ25, αναφορά σε μία δημόσια επιστολή, την οποία έκανε η Ένωση Πληροφορικών Ελλάδος. Μόνο μία κουβέντα επί αυτού. Η δημόσια αυτή επιστολή, η οποία απαντήθηκε απόλυτα τεκμηριωμένα από εμάς, ως Υπουργείο Ψηφιακής Διακυβέρνησης, στη συνέχεια καταρρίφθηκε από Δελτίο Τύπου, το οποίο εξέδωσε η Αρχή Προστασίας Δεδομένων Προσωπικού Χαρακτήρα. Τι συζητάμε σήμερα εδώ; Σήμερα, η Αρχή Προστασίας Δεδομένων Προσωπικού Χαρακτήρα, βγήκε και είπε ότι τα μέτρα είναι απολύτως επαρκή, σε σχέση με τον govid.gr. Δεν θέλω να συνεχίσω αυτήν τη συζήτηση. Δημιουργούμε σύγχυση σε έναν κόσμο που μας ακούει και υπονομεύουμε μια πολύ μεγάλη προσπάθεια η οποία γίνεται και μένω μόνο σε αυτό.

Στην εισήγησή της Εισηγήτριας του ΣΥΡΙΖΑ, υπήρχαν και πρακτικές παρατηρήσεις και οφείλω να τις αναγνωρίσω, σε σχέση με τις χερσαίες εισόδους της χώρας, ιδίως στα σύνορα με άλλες χώρες που ανήκουν στην Ευρωπαϊκή Ένωση, όπως είναι η Βουλγαρία. Και εκεί, πράγματι, πρέπει να υπάρχει μία παρέμβαση, για να δούμε πώς θα διευκολύνουμε αυτούς που εισέρχονται καθημερινά, με διάρκεια μίας μόνο ημέρας και να μην ταλαιπωρούνται, όταν από τη μία χώρα εισέρχονται στην άλλη. Πραγματικά, είναι μια πολύ σωστή παρατήρηση. Αυτό, όμως, κυρία συνάδελφε, το οποίο δεν είναι αληθές, είναι σε σχέση με το πώς τοποθετήθηκε ο Πρωθυπουργός της χώρας και πώς εισηγήθηκε τη συγκεκριμένη αυτή παρέμβαση, τη συγκεκριμένη πρωτοβουλία. Ένας ήταν ο στόχος. Ένας είναι ο στόχος που προσπαθούμε να υπηρετήσουμε τώρα. Τη διευκόλυνση του δικαιώματος της ελεύθερης διακίνησης. Ελεύθερης με ποια έννοια; Της απλούστευσης, της ευκολότερη διακίνησης. Και όλο αυτό για να μην υπάρχουν εμπόδια στον τουρισμό της χώρας και όχι μόνο, αλλά και να διευκολύνονται οι Έλληνες πολίτες, που θέλουν να ταξιδέψουν στην Ευρωπαϊκή Ένωση.

Όλο αυτό είναι η σκοπιμότητα της συγκεκριμένης παρέμβασης που ξεκίνησε από την πρωτοβουλία τη δική μας, σε χρόνους οι οποίοι είναι εξωπραγματικοί για την Ευρωπαϊκή Ένωση, υιοθετήθηκε και έγινε αποδεκτό και αυτήν τη στιγμή το βλέπουμε ότι έχει θεσπιστεί.

Τι κερδίζουμε, τελικά, με αυτό, δηλαδή, με την δυνατότητα που δίνει αυτή η ενιαία ψηφιακή πύλη, η οποία δημιουργήθηκε για τους διασυνοριακούς ελέγχους; Την ταχύτητα στον έλεγχο και την εγκυρότητα, τη γνησιότητα των εγγράφων. Τόσο απλά. Δεν εμποδίζουμε κανέναν, κύριε συνάδελφε της Ελληνικής Λύσης, για να μετακινηθεί οπουδήποτε. Δεν είναι προϋπόθεση. Μετά από αίτημα του ενδιαφερόμενου, εκδίδεται το συγκεκριμένο πιστοποιητικό. Έχουν εκδώσει, ήδη, περίπου 170.000 μέχρι την ώρα που μιλάμε. Αυτοί οι 170.000, είναι είτε εμβολιασμένοι πλήρως, είτε έχουν νοσήσει, είτε έχουν κάνει το αρνητικό μοριακό τεστ. Όποιος άλλος θέλει να μετακινηθεί, βεβαίως και μπορεί να μετακινηθεί, με τους άλλους τρόπους, οι οποίοι υπάρχουν και με τους περιορισμούς τους οποίους θέτουν τα κράτη. Δεν αφορά μόνο τους εμβολιασθέντες. Αφορά και αυτούς οι οποίοι θέλουν να κάνουν το αρνητικό μοριακό τεστ, να καταχωρηθούν στην εφαρμογή και να μπορέσουν, χωρίς περαιτέρω ταλαιπωρίες, να περάσουν τον έλεγχο και να εισέλθουν σε όποια χώρα επιθυμούν.

Βεβαίως, δεν ήταν ακριβές αυτό που αναφέρατε, ότι πουθενά στην Πράξη Νομοθετικού Περιεχομένου, δεν φαίνεται ότι είναι για τους διασυνοριακούς ελέγχους. Να σας πω, ότι στο άρθρο 2 παρ. 4 αναφέρεται, ότι αποδέκτες του ψηφιακού πιστοποιητικού Covid 19 και των δεδομένων προσωπικού χαρακτήρα που περιλαμβάνονται σε αυτό, για το σκοπό της επαλήθευσης της εγκυρότητάς του, είναι οι αρμόδιες αρχές ελέγχου των αναγκαίων εγγράφων για την είσοδο ή τη μετεπιβίβαση ταξιδιωτών στη χώρα. Μόνο για αυτό. Μόνο για να πάει ένας από τη μία χώρα στην άλλη. Τίποτε άλλο.

Βεβαίως, 1η Ιουλίου θα εφαρμοστεί σε όλη την Ευρώπη, αλλά η χώρα μας, μαζί με άλλες επτά χώρες, είμαστε από τις πρώτες που είμαστε έτοιμες αυτή τη στιγμή και μπορεί στις μεταξύ μας σχέσεις να εφαρμόζεται, ήδη, αυτό το μέτρο. Η Γερμανία είναι μία από αυτές τις χώρες. Ξέρουμε ότι η Γερμανία είναι για την Ελλάδα, η χώρα με το μεγαλύτερο αριθμό τουριστών, οι οποίοι έρχονται στα νησιά μας. Καταλαβαίνετε πόσο μεγάλη διευκόλυνση είναι αυτό. Και έπρεπε να είμαστε πραγματικά από τους πρώτους, μα, γιατί μπορούσαμε να είμαστε από τους πρώτους.

Σε σχέση με τον τρόπο με τον οποίο ερχόμαστε για νομοθέτηση. Το περιεχόμενο της συγκεκριμένης νομοθετικής πρωτοβουλίας κατατέθηκε στις 28 Μαΐου και ήταν να συζητηθεί χθες, 3 Ιουνίου και να ψηφιστεί. Όταν όμως είδαμε και διαπιστώθηκε, μετά και από την έκτακτη Σύνοδο του Ευρωπαϊκού Συμβουλίου, ότι πλέον, η δυνατότητα θα είναι από 1η Ιουνίου, στις χώρες οι οποίες είναι έτοιμες για το μεσοδιάστημα του Ιουνίου, θεωρήσαμε ότι είναι και πρακτικά σωστό και νομοθετικά νόμιμο, να μπορέσουμε να είμαστε 1η Ιουνίου έτοιμοι.

Επιλέξαμε, λοιπόν, αυτήν την οδό της Πράξης Νομοθετικού Περιεχομένου, η οποία κατατέθηκε άμεσα και η οποία – να το πούμε κι αυτό - έρχεται προς ψήφιση, σε χρόνο ρεκόρ. Τρεις ημέρες από την ημέρα που τέθηκε σε εφαρμογή, από την έναρξη ισχύος, τρεις ημέρες.

Δεν νομίζω ότι είναι κάτι το οποίο γίνεται συχνά. Είναι επείγουσα ανάγκη. Ρωτήστε τους νησιώτες μας που περιμένουν τους τουρίστες. Το απρόβλεπτο έχει να κάνει σε σχέση με τον χρόνο υλοποίησης του, γιατί το περιμέναμε λίγο αργότερα, αλλά τελικά η 1η Ιουλίου θα είναι μόνο για όλους όσους θα είναι ήδη έτοιμοι στην Ευρωπαϊκή Ένωση. Μόνο γι’ αυτούς μπορούσε να γίνει από τώρα.

Νομίζω, επίσης, ότι όποια άλλη συζήτηση γίνεται, απλά, δείχνει μια μίζερη προσέγγιση άσκησης αντιπολίτευσης, σε ένα θέμα, το οποίο έρχεται να ρυθμίσει μια υφιστάμενη κατάσταση. Ισχύει μόνο για την περίοδο της πανδημίας, διευκολύνει τις μετακινήσεις, διευκολύνει και τους Έλληνες που θέλουν να ταξιδέψουν στο εξωτερικό. Καταλαβαίνετε, βεβαίως, πόσο σημαντικό είναι για τον ελληνικό τουρισμό, να υπάρχει αυτή η δυνατότητα. Δίνουμε μια εναλλακτική λύση στον κόσμο να αξιοποιήσει αυτήν την εφαρμογή, χωρίς βεβαίως να τον υποχρεώνουμε.

Νομίζω ότι όλα αυτά, βεβαίως, γίνονται με την απόλυτη κατοχύρωση της προστασίας των προσωπικών δεδομένων. Έχουμε άρθρο με απόλυτη εξειδίκευση όλων των αναγκαίων στοιχείων-αναφέρονται και στο πρώτο άρθρο αυτά που πρέπει να αναφέρονται- αλλά γίνεται μια απόλυτη εξειδίκευση σε μια αγαστή συνεργασία με την αρχή προστασίας, εξειδικεύονται όλα τα μέτρα και νομίζω ότι σήμερα πραγματικά με τη θετική στάση πολλών πολιτικών δυνάμεων, αποδεικνύεται ότι υπάρχει ελπίδα να βλέπουμε το σωστό και να το διαχειριζόμαστε όχι με μικροπολιτικά κριτήρια.

Πάνω απ’ όλα, είναι το εθνικό συμφέρον, πάνω απ’ όλα είναι να πηγαίνει η χώρα καλά γιατί όταν πηγαίνει η χώρα καλά τότε και εμείς δίνουμε προστιθέμενη αξία στην παρουσία μας εδώ υπό όποιον ρόλο κάθε φορά ο λαός μας δίνει είτε αυτό της κυβέρνησης είτε αυτόν της αντιπολίτευσης.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Κύρωση της από 30.5.2021 Πράξης Νομοθετικού Περιεχομένου “Θέσπιση, περιεχόμενο και διαδικασία έκδοσης  Ψηφιακού Πιστοποιητικού COVID-19” (Α΄87) και ειδικότερες εγγυήσεις για την προστασία των δεδομένων προσωπικού χαρακτήρα».

Όπως συνάγεται από τις τοποθετήσεις των Εισηγητών και των Ειδικών Αγορητών των κομμάτων, το άρθρο 2, όπως τροποποιήθηκε από τον κύριο Υφυπουργό, γίνεται δεκτό κατά πλειοψηφία.

Το άρθρο 1 γίνεται δεκτό ως έχει κατά πλειοψηφία. Επίσης, γίνεται δεκτό κατά πλειοψηφία και το ακροτελεύτιο άρθρο.

Τέλος, ερωτάται η Επιτροπή αν το σχέδιο νόμου του Υπουργείου Ψηφιακής Διακυβέρνησης γίνεται δεκτό στο σύνολό του.

Συνεπώς το σχέδιο νόμου του Υπουργείου Ψηφιακής Διακυβέρνησης «Κύρωση της από 30.5.2021 Πράξης Νομοθετικού Περιεχομένου “Θέσπιση, περιεχόμενο και διαδικασία έκδοσης  Ψηφιακού Πιστοποιητικού COVID-19” (Α΄87) και ειδικότερες εγγυήσεις για την προστασία των δεδομένων προσωπικού χαρακτήρα» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η τρίτη ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Δούνια Παναγιώτα (Νόνη), Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος και Μπακαδήμα Φωτεινή.

Τέλος και περί ώρα 11.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**